GA Iris Oifigiúil an Aontais Eorpaigh C NaN/1

SEASAMH (AE) Uimh. 15/2010 ÓN gCOMHAIRLE AR AN gCÉAD LÉAMH

chun go nglacfaí Rialachán ó Pharlaimint na hEorpa agus ón gComhairle lena leagtar síos coinníollacha comhchuibhithe maidir le táirgí foirgníochta a mhargú agus lena n-aisghairtear Treoir 89/106/CEE ón gComhairle

Arna ghlacadh ag an gComhairle an 13 Meán Fómhair 2010

(Téacs atá ábhartha maidir leis an LEE)

2010/C 282 E/01

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag gníomhú dóibh i gcomhréir leis an ngnáthnós imeachta reachtach (2),

De bharr an méid seo a leanas:

(1) Ceanglaítear le rialacha na mBallstát go ndearfaí agus go gcuirfí i gcrích oibreacha foirgníochta ar bhealach nach gcuirfidh sábháilteacht daoine, ainmhithe clóis ná maoin i mbaol.

(2) Tá tionchar díreach ag na rialacha sin ar na ceanglais maidir le táirgí foirgníochta. Dá bhíthin sin, léirítear na ceanglais sin le caighdeáin náisiúnta do tháirgí, le doiciméid náisiúnta um cheaduithe teicniúla agus le sonraíochtaí náisiúnta teicniúla eile agus forálacha i ndáil le táirgí foirgníochta. De dhroim a n-éagothroim, cuireann na ceanglais sin treampán ar thrádáil laistigh den Aontas.

(3) Níor cheart go mbeadh tionchar ag an Rialachán seo ar cheart na mBallstát na ceanglais a shonrú a mheasfaidh siad a bheidh riachtanach chun cosaint ar shláinte, ar an gcomhshaol agus ar oibrithe a áirithiú, tráth a bheidh na táirgí foirgníochta á n-úsáid.

(4) Tá forálacha tugtha isteach ag na Ballstáit, lena n-áirítear ceanglais, a bhaineann ní hamháin le sábháilteacht foirgneamh agus oibríochta foirgníochta eile ach le sláinte, le marthanacht, le héifeachtacht ó thaobh fuinnimh de, le cosaint an chomhshaoil, le gnéithe eacnamaíocha agus le gnéithe eile ar mhaithe le leas an phobail. D’fhéadfadh tionchar ar cheanglais na dtáirgí foirgníochta a bheith ag dlíthe, rialacháin, bearta riaracháin nó cásdlí a bhaineann le hoibreacha foirgníochta agus a bunaíodh ar leibhéal an Aontais nó ar leibhéal na mBallstát. Ó tharla gur dócha gur comhchosúil a dtionchar ar oibriú an mhargaidh inmheánaigh, is iomchuí a mheas gur ‘forálacha’ iad, chun críocha an Rialacháin seo, na dlíthe sin, na rialacháin sin, na bearta riaracháin sin nó an cásdlí sin.

(5) Nuair is infheidhme, cinnfear na tréithe fíor-riachtanacha ar gá a bhfeidhmíocht a dhearbhú le forálacha d’úsáid bheartaithe táirge foirgníochta i mBallstát a bhfuil sé d’aidhm aici buncheanglais i leith oibreacha foirgníochta a chomhlíonadh.

(6) Le Treoir 89/106/CEE ón gComhairle an 21 Nollaig 1988 maidir le comhfhogasú dhlíthe, rialacháin agus fhorálacha riaracháin na mBallstát i ndáil le táirgí foirgníochta (3), díríodh ar chonstaicí teicniúla maidir le trádáil i réimse na dtáirgí foirgníochta a scriosadh chun saorghluaiseacht na dtáirgí sin sa mhargadh inmheánach a fheabhsú.

(7) Chun an cuspóir sin a bhaint amach, foráladh le Treoir 89/106/CEE go mbunófaí caighdeáin chomhchuibhithe do tháirgí foirgníochta agus foráladh leis go ndeonófaí doiciméid um cheadú teicniúil Eorpacha.

(8) Ba cheart ionstraim nua a chur in ionad Threoir 89/106/CEE chun an creat atá ann faoi láthair a shimpliú agus a shoiléiriú, agus chun cur le trédhearcacht agus éifeachtacht na mbeart atá ann faoi láthair.

(9) Maidir leis an Rialachán seo, ba cheart go gcuirfí san áireamh ann an creat cothrománach dlí le haghaidh margú táirgí sa mhargadh inmheánach, arna bhunú le Rialachán (CE) Uimh 765/2008 ó Pharlaimint na hEorpa agus ón gComhairle an 9 Iúil 2008, lena leagtar amach na ceanglais maidir le creidiúnú agus faireachas margaidh a bhaineann le táirgí a mhargú (4), agus, chomh maith leis sin, le Cinneadh Uimh 768/2008/CE ó Pharlaimint na hEorpa agus ón gComhairle an 9 Iúil 2008 maidir le creat comhchoiteann le haghaidh margú táirgí (5).

(10) Ní fhéadfar constaicí teicniúla i réimse na foirgníochta a scriosadh ach amháin trí bhíthin sonraíochtaí teicniúla comhchuibhithe a bhunú chun feidhmíocht táirgí foirgníochta a mheasúnú.

(11) Ba cheart go bhfolódh na sonraíochtaí teicniúla comhchuibhithe sin tástáil, ríomh agus modhanna eile, arna sainiú de réir caighdeán comhchuibhithe agus Doiciméad um Measúnú Eorpach, chun measúnú a dhéanamh ar fheidhmíocht i ndáil le tréithe fíor-riachtanacha táirgí foirgníochta a mheasúnú.

(12) Ba cheart go mbeadh na modhanna a úsáideann na Ballstáit ina gceanglais i leith oibreacha foirgníochta, mar aon le rialacha náisiúnta eile i ndáil le tréithe fíor-riachtanacha táirgí foirgníochta, i gcomhréir le sonraíochtaí teicniúla comhchuibhithe.

(13) Nuair is iomchuí, maidir le haicmí feidhmíochta i ndáil le tréithe fíor-riachtanacha táirgí foirgníochta, ba cheart go spreagfaí a n-úsáid i gcaighdeáin chomhchuibhithe chun go gcuirfí san áireamh leibhéil éagsúla buncheanglas i gcás oibreacha ar leith, chomh maith leis na difríochtaí maidir le haeráid, geolaíocht agus tíreolaíocht agus gnáthdhálaí eile atá éagsúil sna Ballstáit. Ba cheart go mbeadh na comhlachtaí Eorpacha um chaighdeánú i dteideal aicmí den sórt sin a bhunú ar bhonn sainordaithe athbhreithnithe, i gcás nach mbeidh siad bunaithe ag an gCoimisiún cheana féin.

(14) Más rud é, maidir le húsáid atá beartaithe, go n-éilítear leibhéil tairseacha léi i ndáil le haon tréith fhíor-riachtanach a bheidh le comhlíonadh ag táirgí foirgníochta i mBallstáit, ba cheart go mbunófaí na leibhéil sin sna sonraíochtaí teicniúla comhchuibhithe.

(15) Ba cheart gur luachanna a aithnítear go ginearálta iad, i ndáil leis na forálacha sna Ballstáit, na leibhéil tairseacha a chinnfidh an Coimisiún de bhun an Rialacháin seo don táirge foirgníochta atá i gceist.

(16) D’fhéadfadh sé gur de chineál teicniúil nó de chineál rialúcháin a bheadh leibhéil tairseacha, agus d’fhéadfadh sé go mbeadh feidhm acu maidir le tréith amháin nó maidir le tacar de thréithe.

(17) Aithnítear an Coiste Eorpach um Chaighdeánú (CEN) agus an Coiste Eorpach um Chaighdeánú Leictriteicniúil (CENELEC) mar na heagraíochtaí inniúla chun caighdeáin chomhchuibhithe a ghlacadh i gcomhréir leis na treoirlínte ginearálta do chomhar idir an Coimisiún agus an dá eagraíocht sin a síníodh an 28 Márta 2003. Ba cheart do mhonaróirí na caighdeáin chomhchuibhithe sin a úsáid i gcás ina mbeifear tar éis na tagairtí dóibh a fhoilsiú in Iris Oifigiúil an Aontais Eorpaigh agus ba cheart iad a úsáid i gcomhréir leis na critéir arna mbunú de bhun Treoir 98/34/CE ó Pharlaimint na hEorpa agus ón gComhairle an 22 Meitheamh 1998 lena leagtar síos nós imeachta chun faisnéis a sholáthar i réimse na gcaighdeán teicniúil agus na rialachán teicniúil, agus i réimse na rialacha maidir le seirbhísí na Sochaí Faisnéise.

(18) Maidir leis na nósanna imeachta faoi Threoir 89/106/CEE lena ndéantar measúnú ar fheidhmíocht i ndáil le tréithe fíor-riachtanacha táirgí foirgníochta nach gcumhdaítear le caighdeán comhchuibhithe, ba cheart go simpleofaí iad ionas go mbeidís ní ba thrédhearcaí agus d’fhonn na costais atá ar mhonaróirí táirgí foirgníochta a laghdú.

(19) Chun go gceadófaí do mhonaróir táirge foirgníochta dearbhú feidhmíochta a tharraingt suas do tháirge foirgníochta nach bhfuil cumhdaithe ag caighdeán comhchuibhithe nó nach bhfuil cumhdaithe go hiomlán aige, is gá go bhforálfar do Mheasúnú Teicniúil Eorpach.

(20) Ba cheart go gceadófaí do mhonaróirí táirgí foirgníochta a iarraidh go n-eiseofaí Measúnuithe Teicniúla Eorpacha ar a dtáirgí ar bhonn na dtreoirlínte um cheadú teicniúil Eorpach a bunaíodh faoi Threoir 89/106/CEE. Dá bhrí sin, ba cheart an ceart na treoirlínte sin a úsáid mar Doiciméid um Measúnú Eorpach a áirithiú.

(21) Ba cheart bunú dréacht-Doiciméid um Measúnú Eorpach agus eisiúint Measúnuithe Teicniúla Eorpacha a chur de chúram ar na Comhlachtaí um Measúnú Teicniúil (dá ngairfear ‘CMTanna’ anseo feasta) arna n-ainmniú ag na Ballstáit. Chun a áirithiú go bhfuil an inniúlacht riachtanach ag CMTanna chun na cúraimí sin a chur i gcrích, ba cheart na ceanglais maidir lena n-ainmniú a leagan amach ar leibhéal an Aontais.

(22) Ba cheart go mbunódh na CMTanna eagraíocht (dá ngairfear ‘eagraíocht CMTanna’ anseo feasta) ar eagraíocht í a a gheobhaidh tacaíocht trí mhaoiniú ón Aontas, más féidir) chun na nósanna imeachta a chomhordú maidir le dréacht-Doiciméid um Measúnú Eorpach a bhunú agus maidir leis na Measúnuithe Teicniúla Eorpacha a eisiúint.

(23) Seachas sna cásanna a leagtar síos sa Rialachán seo, agus táirge foirgníochta, atá cumhdaithe ag caighdeán comhchuibhithe nó ar eisíodh Measúnú Teicniúil Eorpach ina leith, á chur ar an margadh, ba cheart go ngabhfadh dearbhú feidhmíochta leis i ndáil le tréithe fíor-riachanacha an táirge foirgníochta i gcomhréir leis na sonraíochtaí teicniúla comhchuibhithe ábhartha.

(24) D’fhéadfadh faisnéis maidir le hinneachar na substaintí guaiseacha a bheith ar áireamh go fóinteach sa dearbhú feidhmíochta d’fhonn na féidearthachtaí a bhaineann le foirgníocht inbhuanaithe a fheabhsú agus d’fhonn forbairt táirgí atá neamhdhíobhálach don chomhshaol a éascú. Ní dochar an Rialachán seo do chearta ná d’oibleagáidí na mBallstát de bhun ionstraimí eile dhlí an Aontais a bhféadfaidh feidhm a bheith acu maidir le substaintí guaiseacha, go háirithe Treoir 98/8/CE ó Pharlaimint na hEorpa agus ón gComhairle an 16 Feabhra 1998 maidir le tairgí bithchídeacha a chur ar an margadh (6), Treoir 2000/60/CE ó Pharlaimint na hEorpa agus ón gComhairle an 23 Deireadh Fómhair 2000 lena mbunaítear creat do ghníomhaíocht an Chomhphobail i réimse an bheartais uisce (7), Rialachán (CE) Uimh 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH) agus lena mbunaítear Gníomhaireacht Eorpach Ceimiceán (8), Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl (9), agus Rialachán (CE) Uimh. 1272/2008 ó Pharlaimint na hEorpa agus ón gComhairle an 16 Nollaig 2008 maidir le haicmiú, lipéadú agus pacáistiú substaintí agus meascán (10).

(25) Is gá foráil a dhéanamh do nósanna imeachta simplithe le haghaidh tarraingt suas dearbhuithe feidhmíochta chun an t-ualach airgeadais ar fhiontair, go háirithe fiontair bheaga agus mheánmhéide (FBManna), a laghdú.

(26) Lena áirithiú go bhfuil an dearbhú feidhmíochta cruinn agus iontaofa, ba cheart feidhmíocht an táirge foirgníochta a mheasúnú agus an táirgeadh sa mhonarcha a rialáil i gcomhréir le córas cuí chun measúnú agus fiorú a dhéanamh ar sheasmhacht feidhmíochta an táirge foirgníochta. D’fhéadfaí roinnt córas a roghnú lena gcur i bhfeidhm maidir le táirge foirgníochta ar leith, chun go gcuirfí san áireamh an sainchaidreamh idir roinnt dá thréithe fíor-riachtanacha agus na buncheanglais i leith oibreacha foirgníochta.

(27) I bhfianaise shainiúlacht na dtáirgí foirgníochta agus aidhm shonrach an chórais lena ndéantar measúnú orthu, níl na nósanna imeachta don mheasúnú comhréireachta dá bhforáiltear i gCinneadh Uimh. 768/2008/CE, ná na modúil a leagtar amach sa Chinneadh sin, iomchuí. Ba cheart, dá bhrí sin, go mbunófaí modhanna sonracha chun measúnú agus fíorú a dhéanamh ar sheasmhacht feidhmíochta i ndáil le tréithe fíor-riachtanacha táirgí foirgníochta.

(28) De bharr na difríochta maidir leis an mbrí atá ag an marc CE do tháirgí foirgníochta, i gcomparáid leis na prionsabail ghinearálta a leagtar amach i Rialachán (CE) Uimh. 765/2008, ba cheart forálacha sonracha a thabhairt isteach chun soiléireacht na hoibleagáide a áirithiú maidir le marc an CE a ghreamú de tháirgí foirgníochta agus chun na hiarmhairtí a bhaineann leis an ngreamú sin a áirithiú.

(29) Trí bhíthin an marc CE a ghreamú de tháirge foirgníochta nó trí bhíthin an marc sin a chur á ghreamú de tháirge, ba cheart don mhonaróir a léiriú go nglacann sé freagracht as an táirge sin a bheith i gcomhréir lena fheidhmíocht dhearbhaithe.

(30) Ba cheart an marc CE de réir an Rialacháin seo a ghreamú de gach táirge foirgníochta a bhfuil dearbhú feidhmíochta tarraingthe suas ina leith ag an monaróir i gcomhréir leis an Rialachán seo. Mura mbeidh dearbhú feidhmíochta tarraingthe suas, níor cheart an marc CE de réir an Rialacháin seo a ghreamú de na táirgí.

(31) Ba cheart gurbh é an marc CE an t-aon mharc amháin lena léireofaí comhréireacht an táirge foirgníochta leis an fheidhmíocht dhearbhaithe agus lena léireofaí comhlíonadh na gceanglas infheidhme i ndáil le reachtaíocht an Aontais um chomhchuibhiú. Ar a shon sin, féadfar marcanna eile a úsáid, ar choinníoll go gcuirfidh siad le cosaint níos fearr a thabhairt d’úsáideoirí na dtáirgí foirgníochta agus nach gcumhdaítear iad le reachtaíocht an Aontais um chomhchuibhiú.

(32) Le go seachnófar tástáil nach gá ar tháirgí foirgníochta, ar ina leith a léiríodh an fheidhmíocht go leordhóthanach cheana le torthaí cobhsaí ó thástáil roimh ré nó le sonraí eile a bhí ann cheana, ba cheart go gceadófaí don mhonaróir, de réir coinníollacha arna socrú sna sonraíochtaí teicniúla comhchuibhithe nó i gcinneadh ón gCoimisiún, leibhéal nó aicme áirithe feidhmíochta a dhearbhú gan tástáil nó gan tuilleadh tástála.

(33) Le go seachnófar dúbláil ar thástálacha a rinneadh cheana, ba cheart go gceadófaí do mhonaróir táirge foirgníochta úsáid a bhaint as na torthaí a fuair tríú páirtí.

(34) Féadfaidh monaróirí nósanna imeachta simplithe a úsáid trí bhíthin doiciméadúchán i bhformáid dá rogha féin agus faoi na coinníollacha a leagtar amach sa chaighdeán comhchuibhithe ábhartha.

(35) Chun an costas a laghdú tuilleadh maidir le táirgí foirgníochta a chur ar an margadh, i gcomhair micreafhiontar a dhéanann iad a mhonarú, is gá go bhforálfar do nósanna imeachta simplithe chun feidhmíocht a mheasúnú, nuair nach mbaineann imní shuntasach i leith sábháilteachta leis na táirgí atá i gceist agus na ceanglais is infheidhme á gcomhlíonadh ag an am céanna, is cuma cad é tionscnamh na gceanglas sin. Ba cheart d’fhiontair a mbeidh na nósanna imeachta sin á gcur i bhfeidhm acu a léiriú chomh maith go bhfuil siad cáilithe mar mhicreafhiontair. Ina theannta sin, ba cheart dóibh na nósanna imeachta is infheidhme a leanúint maidir le fíorú ar sheasmhacht na feidhmíochta dá bhforáiltear sna sonraíochtaí teicniúla comhchuibhithe dá dtáirgí.

(36) I gcás táirge foirgníochta a dhearfar agus a mhonarófar go leithleach, ba cheart go gceadófaí don mhonaróir úsáid a bhaint as nósanna imeachta simplithe chun measúnú a dhéanamh ar fheidhmíocht, i gcás ina bhféadfar a léiriú maidir leis an táirge atá á chur ar an margadh go bhfuil na ceanglais is infheidhme á gcomhlíonadh aige.

(37) Ba cheart go ndéanfadh na hoibritheoirí eacnamaíochta uile a ghlacann páirt sa slabhra soláthair agus dáilte bearta iomchuí chun a áirithiú nach gcuirfidh siad ar an margadh nó nach gcuirfidh siad ar fáil ar an margadh ach amháin táirgí foirgníochta lena gcomhlíontar ceanglais an Rialacháin seo, ar ceanglais iad arb í is aidhm dóibh feidhmíocht na dtáirgí foirgníochta a áirithiú agus na buncheanglais i leith oibreacha foirgníochta a chomhlíonadh. Ba cheart, go háirithe, d’allmhaireoirí agus do dháileoirí na dtáirgí foirgníochta bheith ar an eolas faoi na tréithe fíor-riachtanacha a bhfuil forálacha ina leith ar mhargadh an Aontais, agus faoi na ceanglais shonracha sna Ballstáit i ndáil leis na buncheanglais i leith oibreacha foirgníochta, agus ba cheart dóibh an t-eolas sin a úsáid ina n-idirbhearta tráchtála.

(38) Tá sé tábhachtach a áirithiú go bhfuil fáil ar rialacha teicniúla náisiúnta ionas go bhféadfaidh fiontair, agus go háirithe FBManna, faisnéis iontaofa, chruinn a bhailiú faoin dlí atá i bhfeidhm sa Bhallstát ina bhfuil sé beartaithe acu a dtáirgí a chur ar an margadh nó a chur ar fáil ar an margadh. Ba cheart do na Ballstáit, mar sin, Pointí Teagmhála Táirgí don Fhoirgníocht a ainmniú chun na críche sin. De bhreis ar na cúraimí a shainmhínítear in Airteagal 10(1) de Rialachán (CE) Uimh. 764/2008 ó Pharlaimint na hEorpa agus ón gComhairle an 9 Iúil 2008 lena leagtar síos nósanna imeachta a bhaineann le rialacha náisiúnta teicniúla áirithe a chur i bhfeidhm maidir le táirgí a chuirtear ar an margadh go dleathach i mBallstát eile, ba cheart do Phointí Teagmhála Táirgí don Fhoirgníocht, freisin, faisnéis a sholáthar i leith na rialacha is infheidhme maidir le corprú, le cóimeáil nó le suiteáil cineáil táirge foirgníochta ar leith.

(39) D’fhonn saorghluaiseacht earraí a éascú, ba cheart go ndéanfadh na Pointí Teagmhála do Tháirgí Foirgníochta faisnéis a chur ar fáil, saor in aisce, maidir le forálacha arb é is aidhm dóibh buncheanglais i leith oibreacha foirgníochta a chomhlíonadh a bhfuil feidhm acu maidir leis an úsáid a bheartaítear do gach táirge foirgníochta i gcríoch gach Ballstáit. Féadfaidh na Pointí Teagmhála do Tháirgí faisnéis bhreise nó barúlacha a sholáthar d’oibritheoirí eacnamaíocha freisin. Ba cheart go gceadófaí do na Pointí Teagmhála do Tháirgí táillí a ghearradh a bheidh i gcomhréir leis na costais a bhaineann leis an bhfaisnéis sin nó leis na barúlacha sin a sholáthar.

(40) Ó tharla nár cheart, le bunú na bPointí Teagmhála do Tháirgí, go gcuirfí isteach ar an tslí a leithdháiltear feidhmeanna ar údaráis inniúla laistigh de chórais rialála na mBallstát, ba cheart go bhféadfadh na Ballstáit Pointí Teagmhála do Tháirgí Foirgníochta a bhunú i gcomhréir le hinniúlachtaí réigiúnacha nó áitiúla. Ba cheart go mbeadh na Ballstáit in ann ról na bPointí Teagmhála do Tháirgí a chur de chúram ar phointí teagmhála atá ann cheana i gcomhréir le hionstraimí eile an Aontais, chun nach mbunófaí an iomarca pointí teagmhála neamhriachtanacha agus chun nósanna imeachta riaracháin a shimpliú. Ba cheart freisin go mbeadh na Ballstáit in ann ról Phointí Teagmhála Táirgí don Fhoirgníocht a chur de chúram, ní hamháin ar sheirbhísí atá ann cheana sa chóras riaracháin phoiblí, ach ar lárionaid náisiúnta SOLVIT, ar chumainn tráchtála, ar eagraíochtaí gairmiúla agus ar chomhlachtaí príobháideacha.

(41) Chun a áirithiú go ndéantar reachtaíocht an Aontais um chomhchuibhiú a fhorfheidhmiú go coibhéiseach agus go comhsheasmhach, ba cheart do na Ballstáit faireachas éifeachtúil a dhéanamh ar an margadh. Le Rialachán (CE) Uimh. 765/2008, soláthraítear na bundálaí maidir le feidhmiú an fhaireachais margaidh sin, go háirithe do chláir, do mhaoiniú agus do phionóis.

(42) Ba cheart freagracht na mBallstát i leith sábháilteachta, sláinte agus ábhar eile a fholaítear faoi na buncheanglais i leith oibreacha foirgníochta ina gcríocha, a aithint i gclásal coimirce lena bhforáiltear do bhearta cuí cosanta.

(43) Ó tharla gur gá a áirithiú go bhfuil leibhéal comhionann feidhmíochta ar fud an Aontais ag comhlachtaí a dhéanann measunú agus fiorú ar sheasmhacht feidhmíochta táirgí foirgníochta, agus ó tharla gur cheart go bhfeidhmeodh gach comhlacht den sórt sin a chuid feidhmeanna ar an leibhéal céanna agus faoi dhálaí córa iomaíochta, ba cheart ceanglais a leagan síos do na comhlachtaí sin atá ag iarraidh fógra a fháil chun críocha an Rialacháin seo. Ba cheart go bhforálfaí, freisin, go mbeadh faisnéis leordhóthanach ar fáil faoi na comhlachtaí sin agus go ndéanfaí faireachán orthu.

(44) Chun leibhéal comhleanúnach cáilíochta a áirithiú maidir le measúnú agus fíorú a dhéanmh ar sheasmhacht feidhmíochta táirgí foirgníochta, is gá freisin ceanglais a bhunú a bheidh infheidhme maidir leis na húdaráis atá freagrach as fógra a thabhairt don Choimisiún agus do na Ballstáit eile faoi na comhlachtaí a dhéanann na cúraimí sin.

(45) De réir Airteagal 291 den Chonradh ar Fheidhmiú an Aontais Eorpaigh (CFAE), tá rialacha agus prionsabail ghinearálta maidir le rialú ag na Ballstáit ar fheidhmiú inniúlachtaí cur chun feidhme an Choimisiúin le leagan síos roimh ré le rialachán arna ghlacadh i gcomhréir leis an ngnáthnós imeachta reachtach. Go dtí go nglacfar an rialachán nua sin, leanann Cinneadh 1999/468/CE ón gComhairle an 28 Meitheamh 1999, lena leagtar síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún (11) d’fheidhm a bheith aige, cés moite den nós imeachta rialacháin lena ngabhann grinnscrúdú, ar nós imeachta é nach bhfuil infheidhme a thuilleadh.

(46) D’fhonn cuspóirí an Rialacháin seo a bhaint amach, ba cheart go gcumhachtófaí don Choimisiún gníomhartha tarmligthe áirithe a ghlacadh, i gcomhréir le hAirteagal 290 CFAE. Tá sé ríthábhachtach go ndeánfaidh an Coimisiún comhairliúcháin iomchuí i rith na hoibre ullmhúcháin, lena n-áirítear ag leibhéal na saineolaithe.

(47) Ó tharla gur gá tréimhse ama lena áirithiú go bhfuil an creat le haghaidh feidhmiú ceart an Rialacháin seo réidh, ba cheart cur i bhfeidhm an Rialacháin seo a chur siar cé is moite de na forálacha a bhaineann le hainmniú CMTanna, leis na húdaráis a thugann fógra agus leis na comhlachtaí dá dtugtar fógra, le bunú eagraíocht CMTanna agus le bunú an Bhuanchoiste um Fhoirgníocht.

(48) Ba cheart don Choimisiún agus do na Ballstáit, i gcomhar leis na geallsealbhóirí, feachtais eolais a sheoladh d’fhonn earnáil na foirgníochta, agus oibreoirí eacnamaíocha agus úsáideoirí táirgí foirgníochta go háirithe, a chur ar an eolas maidir le teanga choiteann theicniúil a bhunú, le freagrachtaí a dháileadh ar oibreoirí aonair eacnamaíocha agus ar úsáideoirí aonair; leis an marc CE a ghreamú de tháirgí foirgníochta; leis na buncheanglais i leith oibreacha foirgníochta agus leis na córais chun measúnú agus fíorú a dhéanamh ar sheasmhacht na feidhmíochta a athbhreithniú.

(49) Leis an mbuncheanglas i leith oibreacha foirgníochta maidir le húsáid inbhuanaithe na n-acmhainní nádurtha, ba cheart go gcuirfí i gcuntas go háirithe in-athchúrsáilteacht oibreacha foirgníochta, a n-ábhar agus a gcomhpháirteanna tar éis a scartála, marthanacht na n-oibreacha, agus úsáid amhábhar agus ábhar tánaisteach atá slán ó thaobh an chomhshaoil de.

(50) Chun measúnú a dhéanamh ar úsáid inbhuanaithe na n-acmhainní nádúrtha agus ar thionchar oibreacha foirgníochta ar an gcomhshaol, ba cheart Dearbhuithe Comhshaoil do Tháirgí (EPD) a úsáid, nuair atá siad ar fáil.

(51) Ós rud é nach féidir leis na Ballstáit cuspóir an Rialacháin seo, eadhon dea-oibriú an mhargaidh inmheánaigh do tháirgí foirgníochta trí bhíthin sonraíochtaí teicniúla comhchuibhithe chun go sloinnfí feidhmíocht táirgí foirgníochta, a bhaint amach go leordhóthanach, agus gur fearr, dá bhrí sin, mar gheall ar a fhairsinge agus a éifeachtaí, is féidir é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach.

TAR ÉIS AN RIALACHÁN SEO A GHLACADH:

CAIBIDIL I

FORÁLACHA GINEARÁLTA

Airteagal 1

Ábhar

Leis an Rialachán seo, leagtar síos coinníollacha maidir le táirgí foirgníochta a chur ar an margadh nó a chur ar fáil ar an margadh trí rialacha comhchuibhithe a bhunú maidir le conas feidhmíocht táirgí foirgníochta a shloinneadh i ndáil lena dtréithe fíor-riachtanacha agus maidir leis an úsáid a bhaintear as an marc CE ar na táirgí sin.

Airteagal 2

Sainmhínithe

Chun críocha an Rialacháin seo beidh feidhm ag na sainmhínithe seo a leanas:

1. ciallaíonn ‘táirge foirgníochta’ aon táirge nó aon fheisteán a tháirgtear agus a chuirtear ar an margadh lena chorprú ar dhóigh bhuan in oibreacha foirgníochta nó i gcodanna díobh sa tslí go n-athrófar, trí dhíchóimeáil an táirge, feidhmíocht na n-oibreacha foirgníochta maidir leis na buncheanglais i leith oibreacha foirgníochta;

2. ciallaíonn ‘feisteán’ táirge foirgníochta arna chur ar an margadh ag monaróir aonair mar thacar de dhá chomhpháirt leithleacha ar a laghad, ar gá iad a chur le chéile chun go n-ionchorprófaí sna hoibreacha iad;

3. ciallaíonn ‘oibreacha foirgníochta’ foirgnimh agus oibreacha innealtóireachta sibhialta;

4. ciallaíonn ‘tréithe fíor-riachtanacha’ na tréithe sin den táirge foirgníochta a bhaineann leis na buncheanglais i leith oibreacha foirgníochta;

5. ciallaíonn ‘feidhmíocht táirge foirgníochta’ an fheidhmíocht maidir leis na tréithe fíor-riachtanacha ábhartha, arna sloinneadh de réir leibhéil nó aicme, nó i dtuairisc;

6. ciallaíonn ‘leibhéal’ toradh an mheasúnaithe ar fheidhmíocht táirge foirgníochta i ndáil lena thréithe fíor-riachtanacha, arna shloinneadh mar luach uimhriúil;

7. ciallaíonn ‘aicme’ raon leibhéal maidir le feidhmíocht táirge foirgníochta ar raon leibhéal é a bhfuil a theorainneacha socraithe ag íosluach agus uasluach;

8. ciallaíonn ‘leibhéal tairsí’ íosleibhéal nó uasleibhéal feidhmíochta táirge foirgníochta;

9. ciallaíonn ‘cineál táirge’ an tacar de leibhéil nó d’aicmí ionadaíocha feidhmíochta maidir le táirge foirgníochta, i ndáil lena thréithe fíor-riachtanacha, ar táirge é a tháirgtear le meascán áirithe amhábhar nó eilimintí eile i bpróiseas táirgeachta ar leith;

10. ciallaíonn ‘sonraíochtaí teicniúla comhchuibhithe’ caighdeáin chomhchuibhithe agus Doiciméid um Measúnú Eorpach;

11. ciallaíonn ‘caighdeán comhchuibhithe’ caighdeán arna ghlacadh ag ceann de na comhlachtaí Eorpacha um chaighdeánú atá liostaithe in Iarscríbhinn I a ghabhann le Treoir 98/34/CE, ar bhonn iarrata arna heisiúint ag an gCoimisiún, i gcomhréir le hAirteagal 6 den Treoir sin;

12. ciallaíonn ‘Doiciméad um Measúnú Eorpach’ doiciméad atá glactha ag eagraíocht CMTanna; chun críocha Measúnuithe Teicniúla Eorpacha a eisiúint.

13. ciallaíonn ‘Measúnú Teicniúil Eorpach’ an measúnú doiciméadaithe ar fheidhmíocht táirge foirgníochta, i ndáil lena thréithe fíor-riachtanacha, i gcomhréir leis an Doiciméad um Measúnú Eorpach lena mbaineann;

14. ciallaíonn ‘an úsáid arna beartú’ an úsáid a bheidh beartaithe don táirge foirgníochta mar a shainmhínítear sa tsonraíocht theicniúil chomhchuibhithe is infheidhme;

15. ciallaíonn ‘Doiciméadúchán Teicniúil Sonrach’ doiciméadúchán lena dtaispeántar gur cuireadh modhanna eile in áit na modhanna sa chóras is infheidhme maidir le measúnú agus fíorú ar sheasmhacht na feidhmíochta, ar choinníoll gurb ionann na torthaí a fhaightear trí bhíthin na modhanna eile sin agus na torthaí a fhaightear trí bhíthin mhodhanna tástála an chaighdeáin chomhchuibhithe chomhfhreagraigh;

16. ciallaíonn ‘a chur ar fáil ar an margadh’ aon soláthar táirge foirgníochta lena dháileadh nó lena úsáid ar mhargadh an Aontais le linn gníomhaíochta tráchtála, cibé acu ar íocaíocht nó saor in aisce;

17. ciallaíonn ‘a chur ar an margadh’ táirge foirgníochta a chur ar fáil ar mhargadh an Aontais den chéad uair;

18. ciallaíonn ‘oibreoir eacnamaíoch’ an monaróir, an t-allmhaireoir, an dáileoir nó an t-ionadaí údaraithe;

19. ciallaíonn ‘monaróir’ aon duine nádúrtha nó dlítheanach a mhonaraíonn táirge foirgníochta nó a chuireann faoi deara táirge den sórt sin a dhearadh nó a mhonarú, agus ar monaróir é a dhéanann an táirge sin a mhonarú, nó a chuireann é ar fáil ar an margadh, faoina ainm nó faoina thrádmharc;

20. ciallaíonn ‘dáileoir’ aon duine nádúrtha nó dlítheanach i slabhra an tsoláthair, seachas an monaróir nó an dáileoir, agus a chuireann táirge foirgníochta ar fáil ar an margadh;

21. ciallaíonn ‘allmhaireoir’ aon duine nádúrtha nó dlítheanach atá bunaithe san Aontas agus ar allmhaireoir é a chuireann táirge foirgníochta ó thríú tír ar mhargadh an Aontais;

22. ciallaíonn ‘ionadaí údaraithe’ aon duine nádúrtha nó dlítheanach atá bunaithe san Aontas agus a bhfuil sainordú i scríbhinn faighte aige ó mhonaróir chun gníomhú thar a cheann maidir le cúraimí sonraithe;

23. ciallaíonn ‘tarraingt siar’ aon bheart a bhfuil sé d’aidhm aige cosc a chur le táirge sa slabhra soláthair a chur ar fáil ar an margadh;

24. ciallaíonn ‘aisghlaoch’ aon bheart a bhfuil sé d’aidhm aige táirge foirgníochta a cuireadh ar fáil cheana féin don úsáideoir deiridh a fháil ar ais;

25. tá le ‘creidiúnú’ an bhrí a shanntar dó le Rialachán (CE) Uimh. 765/2008;

26. ciallaíonn ‘rialú táirgeachta sa mhonarcha’ an rialú doiciméadaithe, buan agus inmheánach ar tháirgeacht i monarcha, i gcomhréir leis na sonraíochtaí teicniúla comhchuibhithe ábhartha;

27. ciallaíonn ‘micreafhiontar’ micreafhiontar mar a shainmhínítear sa Mholadh ón gCoimisiún an 6 Bealtaine 2003 maidir leis an míniú ar mhicreafhiontair, fiontair bheaga agus mheánmhéide (12);

28. ciallaíonn ‘saolré’ na céimeanna leantacha agus nasctha i saol táirge foirgníochta, ó amhábhar a fháil nó ó ghiniúint as acmhainní nádúrtha go dtí an diúscairt dheireanach;

Airteagal 3

Buncheanglais i leith oibreacha forigníochta agus tréithe fíor-riachtanacha táirgí foirgníochta

1. Beidh na buncheanglais i leith oibreacha foirgníochta arna leagan amach in Iarscríbhinn I ina mbonn d’ullmhú na sainorduithe um chaighdeánú agus sonraíochtaí teicniúla comhchuibhithe.

2. Leagfar síos i sonraíochtaí teicniúla comhchuibhithe tréithe fíor-riachtanacha táirgí foirgníochta i ndáil leis na buncheanglais i leith oibreacha foirgníochta.

3. Maidir le haicmí sonracha táirgí foirgníochta atá cumhdaithe ag caighdeán comhchuibhithe, cinnfidh an Coimisiún, trí bhíthin gníomhartha tarmligthe i gcomhréir le hAirteagal 60, na tréithe fíor-riachtanacha sin ar ina leith a dhearbhóidh an monaróir feidhmíocht an táirge nuair a bheidh sé á chur ar an margadh, i gcás inar iomchuí sin agus i ndáil leis na húsáidí a bheartaítear dóibh mar a shainmhínítear i gcaighdeáin chomhchuibhithe iad.

I gcás inarb iomchuí, cinnfidh an Coimisiún freisin, trí bhíthin gníomhartha tarmligthe i gcomhréir le hAirgeagal 60, na leibhéil tairsí don fheidhmíocht i ndáil leis na tréithe fíor-riachtanacha a bheidh le dearbhú.

CAIBIDIL II

DEARBHÚ FEIDHMÍOCHTA AGUS MARC CE

Airteagal 4

Dearbhú feidhmíochta

1. Nuair a chumhdaítear táirge foirgníochta le caighdeán comhchuibhithe nó nuair a eisítear Measúnú Teicniúil Eorpach ina leith, déanfaidh an monaróir dearbhú feidhmíochta a tharraingt suas dó nuair a chuirfear táirge den sórt sin ar an margadh.

2. Nuair a chumhdaítear táirge foirgníochta le caighdeán comhchuibhithe nó nuair a eisítear Measúnú Teicniúil Eorpach ina leith, maidir le haon fhaisnéis in aon fhoirm maidir lena fheidhmíocht i ndáil leis na tréithe fíor-riachtanacha, mar a shainmhínítear sa tsonraíocht theicniúil chomhchuibhithe iad, ní chuirfear an fhaisnéis sin ar fáil ach amháin más rud é go n-áirítear agus go sonraítear í sa dearbhú feidhmíochta.

3. Tríd an dearbhú feidhmíochta a tharraingt suas, gabhfaidh an monaróir freagracht air féin as an táirge foirgníochta a bheith i gcomréir leis an bhfeidhmíocht dhearbhaithe. In éagmais comharthaí oibiachtúla dá mhalairt, toimhdeoidh na Ballstáit go bhfuil an dearbhú feidhmíochta arna tharraingt suas ag an monaróir beacht agus iontaofa.

Airteagal 5

Maoluithe ó dhearbhú feidhmíochta a tharraingt suas

De mhaolú ar Airteagal 4(1) agus cheal forálacha Aontais nó náisiúnta lena n-éilítear dearbhú tréithe fíor-riachtanacha i gcás ina bhfuil sé beartaithe ag monaróir táirge a chur ar an margadh, féadfaidh monaróir gan dearbhú feidhmíochta a tharraingt suas:

(a) i gcás ina ndéanann monaróir, ar monaróir é atá freagrach as an táirge a chorprú go sábháilte sna hoibreacha foirgníochta, i gcomhréir leis na rialacha náisiúnta is infheidhme agus faoi fhreagracht na ndaoine sin atá freagrach as cur i gcrích sábháilte na n-oibreacha arna n-ainmniú ag na rialacha náisiúnta is infheidhme, an táirge foirgníochta a mhonarú go leithleach nó ina saincheapann sé an táirge foirgníochta, i bpróiseas neamhshrathach mar fhreagairt ar ordú sonrach, agus ina suiteálann sé i saothar foirgníochta sainaitheanta amháin é;

(b) i gcás ina ndéantar an táirge foirgníochta a mhonarú ar an láithreán foirgníochta lena chorprú sna hoibreacha foirgníochta lena mbaineann i gcomhréir leis na rialacha náisiúnta is infheidhme agus faoi fhreagracht na ndaoine sin atá freagrach as cur i gcrích sábháilte na n-oibreacha arna n-ainmniú faoi na rialacha náisiúnta is infheidhme; nó

(c) i gcás ina ndéantar an táirge foirgníochta a mhonarú ar bhealach traidisiúnta agus i bpróiseas neamhthionsclaíoch lena ndéantar athchóiriú leordhóthanach ar oibreacha foirgníochta atá cosanta go hoifigiúil mar chuid de chomhshaol ainmnithe nó ar fhoirgnimh atá cosanta go hoifigiúil toisc go bhfuil fiúntas speisialta ailtireachta nó staire acu, i gcomhréir leis na rialacha náisiúnta is infheidhme.

Airteagal 6

Inneachar an dearbhaithe feidhmíochta

1. Déanfaidh an dearbhú feidhmíochta feidhmíocht táirgí foirgníochta a shloinneadh i ndáil le tréithe fíor-riachtanacha na dtáirgí sin, i gcomhréir leis na sonraíochtaí teicniúla comhchuibhithe ábhartha.

2. Beidh an fhaisnéis seo a leanas, go háirithe, sa dearbhú feidhmíochta:

(a) tagairt an chineáil táirge ar tarraingíodh suas an dearbhú feidhmíochta ina leith;

(b) an córas nó na córais le haghaidh measúnú agus fiorú a dhéanamh ar sheasmhacht feidhmíochta an táirge foirgníochta mar a leagtar amach in Iarscríbhinn V;

(c) uimhir thagartha agus dáta eisithe an chaighdeáin chomhchuibhithe nó an Mheasúnaithe Eorpaigh Theicniúil a úsáideadh chun measúnú a dhéanamh ar gach aon tréith fhíor-riachtanach;

(d) i gcás inarb infheidhme, uimhir thagartha an Doiciméadúcháin Theicniúil Shonraigh a úsáideadh agus na ceanglais a mhaíonn an monaróir atá á gcomhlíonadh maidir leis an táirge.

3. De bhreis air sin, beidh an méid seo a leanas sa dearbhú feidhmíochta:

(a) an úsáid nó na húsáidí atá beartaithe don táirge foirgníochta, i gcomhréir leis an sonraíocht theicniúil chomhchuibhithe is infheidhme;

(b) liosta na dtréithe fíor-riachtanacha mar a chinnfear iad sa tsonraíocht theicniúil chomhchuibhithe maidir leis an úsáid dhearbhaithe nó leis na húsáidí dearbhaithe atá beartaithe;

(c) feidhmíocht aon cheann amháin ar a laghad de thréithe fíor-riachtanacha an táirge foirgníochta atá ábhartha maidir leis an úsáid dhearbhaithe nó leis na húsáidí dearbhaithe atá beartaithe;

(d) i gcás inarb infheidhme, feidhmíocht an tairge foirgníochta, de réir leibhéal nó aicmí, nó i dtuairisc, maidir lena thréithe fíor-riachtanacha arna gcinneadh i gcomhréir le hAirteagal 3(3);

(e) i gcás inarb infheidhme, feidhmíocht an táirge foirgníochta, de réir leibhéal nó aicmí, nó i dtuairisc, maidir le gach tréith fíor-riachtanach arb ann d’fhorálacha ina leith maidir leis an úsáid nó na húsáidí atá beartaithe, i gcás ina bhfuil sé beartaithe ag an monaróir an táirge foirgníochta a chur ar an margadh;

(f) do na tréithe fíor-riachtanacha atá ar an liosta, nach bhfuil aon fheidhmíocht á dearbhú ina leith, na litreacha NPD ( No Performance Determined/ Níor Cinneadh aon Fheidhmíocht);

(g) nuair a bheidh Measúnú Teicniúil Eorpach eisithe don táirge sin, feidhmíocht an táirge foirgníochta, de réir leibhéal nó aicmí, nó i dtuairisc, maidir leis na tréithe fíor-riachtanacha go léir a áireofar sa Mheasúnú Teicniúil Eorpach comhfhreagrach.

4. Tarraingeofar suas an dearbhú feidhmíochta agus an múnla a leagtar amach in Iarscríbhinn III á úsáid.

Airteagal 7

An dearbhú feidhmíochta a sholáthar

1. Soláthrófar cóip den dearbhú feidhmíochta in éineacht le gach táirge a chuirfear ar fáil ar an margadh.

Ar a shon sin, i gcás ina soláthrófar baisc den táirge céanna d’úsáideoir aonair, féadfar cóip shingil amháin den dearbhú feidhmíochta a chur in éineacht leis an mbeart sin.

2. Ní fhéadfar an chóip den dearbhú feidhmíochta a sholáthar ar bhealach leictreonach ach amháin le haontú sainráiteach an fhaighteora.

3. De mhaolú ar mhír 1 agus ar mhír 2, féadfar inneachar an dearbhaithe feidhmíochta a chur ar fáil ar láithreán gréasáin i gcomhréir le coinníollacha a bheidh le bunú ag an gCoimisiún trí bhíthin gníomhartha tarmligthe i gcomhréir le hAirteagal 60.

4. Soláthrófar an dearbhú feidhmíochta sa teanga nó sna teangacha a éileoidh an Ballstát ar ina chríoch a gcuirfear an táirge ar fáil.

Airteagal 8

Prionsabail ghinearálta agus an marc CE a úsáid

1. Beidh feidhm ag na prionsabail ghinearálta a leagtar amach in Airteagal 30 de Rialachán (CE) Uimh. 765/2008 maidir leis an marc CE.

2. Greamófar an marc CE de na táirgí foirgníochta sin ar ina leith a bheidh dearbhú feidhmíochta tarraingthe suas ag an monaróir i gcomhréir le hAirteagal 4, le hAirteagal 6 agus le hAirteagal 7.

Ní fhéadfar an marc CE a a ghreamú de tháirgí foirgníochta mura mbeidh dearbhú feidhmíochta tarraingthe suas ag an monaróir i gcomhréir le hAirteagal 4, le hAirteagal 6 agus le hAirteagal 7.

Tríd an marc CE a ghreamú nó tríd an marc CE a chur á ghreamú, léiríonn an monaróir go nglacann sé freagracht as an táirge foirgníochta a bheith i gcomhréir leis an bhfheidhmíocht dhearbhaithe agus glacfaidh sé an fhreagracht maidir leis an táirge do chomhlíonadh gach ceanglas is infheidhme a leagtar síos sa rialachán seo agus a leagtar síos i reachtaíocht ábhartha eile chomhchuibhiúcháin an Aontais lena ndéantar foráil dá ghreamú.

Beidh feidhm ag na rialacha maidir leis an marc CE a ghreamú, dá bhforáiltear i reachtaíocht chomhchuibhithe eile an Aontais, gan dochar d’fhorálacha na míre seo.

3. Maidir le haon táirge foirgníochta a chumhdaítear le caighdeán comhchuibhithe, is é an marc CE an t-aon mharc lena ndearbhófar go bhfuil an táirge foirgníochta i gcomhréir leis an bhfeidhmíocht dhearbhaithe maidir leis na tréithe fíor-riachtanacha, a chumhdaítear leis an gcaighdeán comhchuibhithe sin nó leis an Measúnú Teicniúil Eorpach.

Chuige sin, ní chuirfidh na Ballstáit aon tagairtí isteach i mbeartais náisiúnta do mharc lena bhfianófar comhréireacht leis an bhfeidhmíocht dhearbhaithe maidir leis na tréithe fíor-riachtanacha a chumhdaítear le sonraíocht theicniúil chomhchuibhithe eile seachas an marc CE, nó tarraingeoidh siad siar aon tagairtí den sórt sin.

4. Ní chuirfidh Ballstát toirmeasc ná cosc, laistigh dá chríoch nó faoina fhreagracht, ar chur ar fáil ar an margadh ná ar úsáid táirgí foirgníochta ar a bhfuil an marc CE, nuair a fhreagraíonn na feidhmíochtaí dearbhaithe do na ceanglais maidir le húsáid den sórt sin sa Bhallstát sin.

5. Áiritheoidh Ballstát nach gcuirfear cosc ar úsáid táirgí foirgníochta ar a bhfuil an marc CE le rialacha ná le coinníollacha arna bhforchur ag comhlachtaí poiblí nó comhlachtaí príobháideacha ag gníomhú dóibh mar ghnóthas poiblí, nó ag gníomhú mar chomhlacht poiblí ar bhonn staide monaplachta nó faoi shainordú poiblí, nuair a fhreagraíonn na feidhmíochtaí dearbhaithe do na ceanglais maidir le húsáid den sórt sin sa Bhallstát sin.

6. Beidh na modhanna a úsáideann na Ballstáit sna ceanglais atá acu i leith oibreacha foirgníochta, chomh maith le rialacha náisiúnta eile i ndáil le tréithe fíor-riachtanacha táirgí foirgníochta, i gcomhréir le sonraíochtaí teicniúla comhchuibhithe.

Airteagal 9

Rialacha agus coinníollacha maidir leis an marc CE a ghreamú

1. Déanfar an marc CE a ghreamú den táirge foirgníochta go feiceálach, go soléite agus go doscriosta nó déanfar é a ghreamú de lipéad a bheidh greamaithe den táirge. I gcás nach bhfuil sé seo indéanta nó mura ndlítear é mar gheall ar chineál an táirge, déanfar é a ghreamú den phacáistíocht nó de na doiciméid a ghabhann leis an táirge.

2. Cuirfear isteach dhá dhigit dheireanacha na bliana inar greamaíodh é den chéad uair i ndiaidh an mharc CE, mar aon le hainm nó comhartha aitheantais agus seoladh cláraithe an mhonaróra, cód uathúil aitheantais an chineáil táirge, uimhir thagartha an dearbhaithe feidhmíochta agus an fheidhmíocht dhearbhaithe, leibhéal nó aicme na feidhmíochta a dearbhaíodh, an tagairt don tsonraíocht theicniúil chomhchuibhithe a cuireadh i bhfeidhm, uimhir aitheantais an chomhlachta dár tugadh fógra, más infheidhme, agus an úsaid arna beartú de réir mar a leagtar síos sa tsonraíocht theicniúil chomhchuibhithe a cuireadh i bhfeidhm é.

3. Greamófar an marc CE sula gcuirfear an táirge foirgníochta ar an margadh. Féadfar picteagram nó marc ar bith eile a chur leis, lena dtaispeánfar, go háirithe, go bhfuil riosca ar leith nó úsáid ar leith ann maidir leis an táirge.

Airteagal 10

Pointí Teagmhála Táirgí don Fhoirgníocht

1. Ainmneoidh na Ballstáit Pointí Teagmhála Táirgí don Fhoirgníocht de bhun Airteagal 9 de Rialachán (CE) Uimh. 764/2008.

2. Beidh feidhm ag Airteagal 10 agus ag Airteagal 11 den Rialachán sin maidir le Pointí Teagmhála Táirgí don Fhoirgníocht.

3. I dtaca leis na cúraimí a shainmhínitear in Airteagal 10(1) de Rialachán 764/2008, áiritheoidh gach Ballstát go ndéanfaidh na Pointí Teagmhála Táirgí don Fhoirgníocht faisnéis a sholáthar faoi fhorálacha laistigh dá gcríoch a bhfuil sé d’aidhm acu buncheanglais i leith oibreacha foirgníochta a chomhlíonadh, ar buncheanglais iad atá infheidhme maidir leis an úsáid a bheartaítear a bhaint as gach táirge foirgníochta, faoi mar a fhoráiltear in Airteagal 6 (3)(e) den Rialachán seo.

CAIBIDIL III

OIBLEAGÁIDÍ NA nOIBREOIRÍ EACNAMAÍOCHA

Airteagal 11

Oibleagáidí na monaróirí

1. Tarraingeoidh na monaróirí suas an dearbhú foirgníochta i gcomhréir le hAirteagail 4 go 7, agus greamóidh siad an marc CE i gcomhréir le hAirteagal 8 agus le hAirteagal 9.

Mar bhunús don dearbhú feidhmíochta, tarraingeoidh na monaróirí suas doiciméadúchán teicniúil lena ndéanfar cur síos ar na gnéithe ábhartha uile a bhaineann leis an gcóras riachtanach lena ndéantar measúnú agus fíorú ar sheasmhacht na feidhmíochta.

2. Coimeádfaidh na monaróirí an doiciméadúchán teicniúil agus an dearbhú feidhmíochta ar feadh tréimhse 10 mbliana tar éis an táirge foirgníochta a chur ar an margadh.

I gcás inarb iomchuí, féadfaidh an Coimisiún, trí bhíthin gníomhartha tarmligthe i gcomhréir le hAirteagal 60, an tréimhse sin a leasú maidir le haicmí táirge foirgníochta ar bhonn na marthanacht ionchasaí nó an pháirt a d’fhéadfadh a bheith ag an táirge foirgníochta sna hoibreacha foirgníochta.

3. Áiritheoidh monaróirí go mbeidh nósanna imeachta ann chun a áirithiú go leanfaidh táirgeadh sraithe den fheidhmíocht dhearbhaithe a choimeád ar bun. Na hathruithe ar an gcineál táirge agus na hathruithe ar na sonraíochtaí teicniúla comhchuibhithe is infheidhme, cuirfear san áireamh go leordhóthanach iad.

I gcás ina measfar gurb iomchuí sin maidir le beachtas, iontaofacht agus seasmhacht feidhmíocht dhearbhaithe táirge foirgníochta a áirithiú, déanfaidh monaróirí táirgí foirgníochta a chuirtear ar an margadh nó a chuirtear ar fáil ar an margadh a thástáil go samplach, gearáin a a imscrúdú agus, más gá, clár um ghearáin maidir le táirgí neamhchomhréireacha agus maidir le haisghlaoch táirgí a choinneáil agus dáileoirí a choinneáil ar an eolas faoi aon fhaireachán den sórt sin.

4. Áiritheoidh monaróirí go mbeidh uimhir chineáil, baiscuimhir, nó uimhir sraithe nó aon eilimint eile lena bhféadfar iad a shainaithint ar a dtáirgí foirgníochta, nó, i gcás nach féidir sin de bharr thoirt nó nádúr an táirge, áiritheoidh monaróirí go soláthrófar an fhaisnéis riachtanach ar an bpacáistíocht nó i ndoiciméad atá ag gabháil leis an táirge foirgníochta.

5. Cuirfidh monaróirí in iúl ar an táirge foirgníochta, nó, i gcás nach bhféadfaí é sin a dhéanamh, ar an bpacáistíocht nó i ndoiciméad a bheidh ag gabháil leis an táirge foirgníochta, a n-ainm, a dtrádainm cláraithe nó a dtrádmharc cláraithe agus a seoladh teagmhála. Déanfar pointe singil ag a bhféadfar teagmháil a dhéanamh leis an monaróir a lua sa seoladh.

6. Tráth a mbeidh táirge foirgníochta á chur ar fáil ar an margadh ag monaróirí, áiritheoidh siad go mbeidh treoracha agus faisnéis maidir le slándáil i dteanga is féidir le husáideoirí a úsáid gan stró i dteannta an táirge.

7. Maidir le monaróirí a mheasann, nó a bhfuil cúis acu chun a chreidiúint, nach bhfuil táirge foirgníochta atá curtha ar an margadh acu i gcomhréir leis an dearbhú feidhmíochta nó nach gcomhlíonann sé ceanglais eile is infheidhme sa Rialachán seo, déanfaidh siad na bearta ceartaitheacha is gá gan mhoill chun a chur faoi deara go mbeidh an táirge foirgníochta sin comhlíontach nó, más iomchuí, chun é a tharraingt siar nó é a aisghlaoch. Thairis sin, i gcás ina bhfuil riosca i gceist leis an táirge, cuirfidh monaróiri údaráis náisiúnta inniúla na mBallstát inar chuir siad an táirge ar fáil ar an eolas gan mhoill ina thaobh seo, agus tabharfaidh siad mionsonraí, go háirithe, faoin neamhchomhlíonadh agus faoi aon bhearta ceartaitheacha a rinneadh.

8. De thoradh iarraidh réasúnaithe ó údarás inniúil náisiúnta, cuirfidh monaróirí an fhaisnéis agus an doiciméadúchán ar fad is gá ar fáil don údarás sin chun comhréireacht an táirge foirgníochta a léiriú maidir leis an dearbhú feidhmíochta agus maidir le ceanglais eile is infheidhme sa Rialachán seo agus beidh an fhaisnéis agus an doiciméadúchán i dteanga atá sothuigthe don údarás sin. Oibreoidh siad i gcomhar leis an údarás sin, arna iarraidh sin dó, maidir le gníomh ar bith a dhéanfar chun na rioscaí a dhíothú a bhaineann le táirgí foirgníochta atá curtha ar an margadh acu.

Airteagal 12

Ionadaithe údaraithe

1. Féadfaidh monaróir, trí bhíthin sainordú i scríbhinn, ionadaí údaraithe a cheapadh.

Ní bheidh dréachtú doiciméadúcháin theicniúil ina chuid de shainordú an ionadaithe údaraithe.

2. Déanfaidh an t-ionadaí údaraithe na cúraimí a shonrófar sa sainordú a chomhlíonadh. Leis an sainordú, ligfear don ionadaí údaraithe na cúraimí seo a leanas, ar a laghad, a dhéanamh:

(a) an dearbhú feidhmíochta agus an doiciméadúchán teicniúil a choinneáil ar fáil d’údaráis náisiúnta faireacháin ar feadh na tréimhse dá tagraítear in Airteagal 11(2);

(b) de thoradh iarraidh reasúnaithe ó údarás náisiúnta inniúil, an fhaisnéis uile agus an doiciméadúchán uile a bhfuil gá leo a chur ar fáil don údarás náisiúnta inniúil sin chun comhréireacht an táirge foirgníochta leis an dearbhú feidhmíochta agus comhlíonadh ceanglais eile is infheidhme sa Rialachán seo ag an táirge a léiriú;

(c) oibriú i gcomhar leis na húdaráis náisiúnta inniúla, arna iarraidh sin dóibh, maidir le haon ghníomhaíocht a rinneadh chun na rioscaí a dhíothú a bhaineann le táirgí foirgníochta agus ar táirgí iad atá cumhdaithe ag sainordú an ionadaí údaraithe.

Airteagal 13

Oibleagáidí na n-allmhaireoirí

1. Is táirgí foirgníochta atá i gcomhréir le ceanglais infheidhme an Rialacháin seo, agus na táirgí sin amháin, a chuirfidh allmhaireoirí ar mhargadh an Aontais.

2. Sula gcuirfidh siad táirge foirgníochta ar an margadh, áiritheoidh allmhaireoirí go mbeidh measúnú agus fíorú ar sheasmhacht na feidhmíochta déanta ag an monaróir. Áiritheoidh siad go mbeidh an monaróir tar éis an doiciméadúchán teicniúil dá dtagraítear sa dara fomhír d’Airteagal 11(1) chomh maith leis an dearbhú feidhmíochta a tharraingt suas i gcomhréir le hAirteagal 4, le hAirteagal 6 agus le hAirteagal 7. Áiritheoidh siad freisin, i gcás inar gá, go bhfuil an marc CE ar an táirge, go bhfuil na doiciméid is gá i dteannta an táirge agus go bhfuil na ceanglais a leagtar amach in Airteagal 11(4) agus in Airteagal 11(5) comhlíonta ag an monaróir.

I gcás ina measfaidh allmhaireoir, nó i gcás ina mbeidh cúis aige chun a chreidiúint, nach bhfuil an táirge foirgníochta i gcomhréir leis an dearbhú feidhmíochta nó nach gcomhlíonann sé ceanglais eile is infheidhme sa Rialachán seo, ní chuirfidh sé an táirge foirgníochta ar an margadh go dtí go mbeidh an tairge i gcomhréir leis an dearbhú feidhmíochta a ghabhann leis an táirge agus go dtí go gcomhlíonfaidh sé na ceanglais infheidhme eile sa Rialachán seo, nó go dtí go mbeidh an dearbhú feidhmíochta ceartaithe. Thairis sin, i gcás ina bhfuil riosca i gceist leis an táirge, cuirfidh an t-allmhaireoir an monaróir agus na húdaráis um fhaireachas margaidh ar an eolas faoi sin.

3. Déanfaidh allmhaireoirí a n-ainm, a dtrádainm cláraithe nó a dtrádmharc cláraithe agus a seoladh teagmhála a léiriú ar an táirge foirgníochta, nó, i gcás nach bhféadfar sin a dhéanamh, cuirfidh siad na sonraí sin ar an bpacáistíocht nó i ndoiciméad a bheidh ag gabháil leis an táirge.

4. Tráth a mbeidh táirge foirgníochta á chur ar fáil ar an margadh ag allmhaireoirí, áiritheoidh siad go mbeidh treoracha agus faisnéis maidir le slándáil, i dteanga is féidir le husáideoirí a thuiscint gan stró, i dteannta an táirge.

5. Áiritheoidh allmhaireoirí, fad a bheidh siad freagrach as táirge foirgníochta, nach gcuirfidh cúinsí stórála ná cúinsí iompair as do chomhréireacht an táirge sin leis an dearbhú feidhmíochta, ná as comhlíonadh cheanglais eile an Rialacháin seo ag an táirge sin.

6 I gcás ina measfar gurb iomchuí sin maidir le beachtas, iontaofacht agus seasmhacht feidhmíocht dhearbhaithe táirge foirgníochta a áirithiú, déanfaidh monaróirí táirgí foirgníochta a chuirtear an an margadh nó a chuirtear ar fáil ar an margadh a thástáil go samplach, gearáin a imscrúdú agus, más gá, clár um ghearáin maidir le táirgí foirgníochta agus maidir le haisghlaoch táirgí a choinneáil agus dáileoirí a choinneáil ar an eolas faoi aon fhaireachán den sórt sin.

7. Déanfaidh allmhaireoirí, a mheasann, nó a bhfuil cúis acu chun a chreidiúint, nach bhfuil táirge foirgníochta atá curtha ar an margadh acu i gcomhréir leis an dearbhú feidhmíochta nó nach gcomhlíonann sé ceanglais eile is infheidhme sa Rialachán seo, na bearta ceartaitheacha is gá gan mhoill chun a chur faoi deara go mbeidh an táirge sin comhréireach nó, más iomchuí, chun é a tharraingt siar ón margadh nó chun é a aisghlaoch. Thairis sin, i gcás ina bhfuil riosca i gceist leis an táirge, maidir le húdaráis náisiúnta inniúla na mBallstát inar chuir siad an táirge foirgníochta ar fáil, cuirfidh na hallmhaireoirí ar an eolas gan mhoill iad ina thaobh sin, agus tabharfaidh siad mionsonraí, go háirithe, faoin neamhchomhlíonadh agus faoi aon bhearta ceartaitheacha a rinneadh.

8. Déanfaidh allmhaireoirí, ar feadh na tréimhse dá dtagraítear in Airteagal 11(2), cóip den dearbhú feidhmíochta a choinneáil ar fáil do na húdaráis um fhaireachas margaidh agus áiritheoidh siad go ndéanfar an doiciméadúchán teicniúil a chur ar fáil do na húdaráis sin, arna iarraidh sin dóibh.

9. De thoradh iarraidh réasúnaithe ó údarás inniúil náisiúnta, cuirfidh allmhaireoirí an fhaisnéis agus an doiciméadúchán ar fad is gá ar fáil don údarás sin chun comhréireacht an táirge foirgníochta leis an dearbhú feidhmíochta agus comhlíontacht an táirge le ceanglais eile is infheidhme sa Rialachán seo a léiriú, agus beidh an fhaisnéis agus an doiciméadúchán uile sin i dteanga atá sothuigthe don údarás sin. Oibreoidh siad i gcomhar leis an údarás sin, arna iarraidh sin dó, maidir le gníomhaíocht ar bith a dhéanfar chun na rioscaí a dhíothú a bhaineann le táirgí foirgníochta atá curtha ar an margadh acu.

Airteagal 14

Oibleagáidí na ndaileoirí

1. Agus táirge foirgníochta á chur ar fáil ar an margadh acu, gníomhóidh dáileoirí leis an gcúram is cuí i ndáil le ceanglais an Rialacháin seo.

2. Sula gcuirtear táirge foirgníochta ar fáil ar an margadh, áiritheoidh dáileoirí, i gcás ina gceanglaítear amhlaidh, go bhfuil an marc CE ar an táirge agus go bhfuil na doiciméid a éilítear faoin Rialachán seo ag gabháil leis an táirge agus go bhfuil treoracha agus faisnéis sábháilteachta ag gabháil leis i dteanga ar a gcinnfidh an Ballstát sin, is teanga atá sothuigthe ag úsáideoirí. Áiritheoidh na dáileoirí gur chomhlíon an monaróir agus an t-allmhaireoir na ceanglais a leagtar amach in Airteagal 11(4) agus (5) agus in Airteagal 13(3), faoi seach.

I gcás ina measfaidh dáileoir, nó ina bhfuil cúis aige chun a chreidiúint, nach bhfuil an táirge foirgníochta i gcomhréir leis an dearbhú feidhmíochta, nó nach gcomhlíonann sé ceanglais eile is infheidhme sa Rialachán seo, ní chuirfidh sé an táirge foirgníochta ar an margadh go dtí go mbeidh an tairge i gcomhréir leis an dearbhú feidhmíochta a ghabhann leis an táirge agus go gcomhlíonfaidh sé na ceanglais infheidhme eile atá sa Rialachán seo nó go dtí go mbeidh an dearbhú feidhmíochta ceartaithe. Thairis sin, i gcás ina bhfuil riosca i gceist leis an táirge, cuirfidh an dáileoir an monaróir nó an t-allmhaireoir mar aon leis na húdaráis um fhaireachas margaidh ar an eolas faoi sin.

3. Áiritheoidh dáileoir, fad a bheidh sé freagrach as táirge foirgníochta, nach gcuirfidh cúinsí stórála ná cúinsí iompair as do chomhréireacht na feidhmíochta dearbhaithe nó do chomhlíonadh ceanglas eile is infheidhme sa Rialachán seo ag an táirge sin.

4. I gcás ina measfaidh dáileoirí nó ina mbeidh cúis acu chun a chreidiúint, maidir le táirge foirgníochta a bheidh curtha ar fáil ar an margadh acu, nach bhfuil sé i gcomhréir leis an dearbhú feidhmíochta nó nach gcomhlíonann sé ceanglais eile is infheidhme sa Rialachán seo, áiritheoidh siad go ndéanfar na bearta ceartaitheacha is gá gan mhoill chun a chur faoi deara go mbeidh an táirge sin comhlíontach nó chun é a tharraingt siar nó chun é a aisghlaoch, de réir mar iomchuí. Thairis sin, i gcás ina bhfuil riosca i gceist leis an táirge, cuirfidh dáileoirí údaráis náisiúnta inniúla na mBallstát inar chuir siad an táirge ar fáil ar an eolas gan mhoill ina thaobh sin, agus tabharfaidh siad mionsonraí, go háirithe, faoin neamhchomhlíonadh agus faoi aon bhearta ceartaitheacha a rinneadh.

5. De thoradh iarraidh réasúnaithe ó údarás inniúil náisiúnta, cuirfidh dáileoirí an fhaisnéis agus an doiciméadúchán ar fad is gá ar fáil don údarás sin chun comhréireacht an táirge foirgníochta leis an dearbhú feidhmíochta agus comhlíonadh ceanglais eile is infheidhme sa Rialachán seo ag an táirge foirgníochta a léiriú agus beidh an fhaisnéis agus an doiciméadúchán sin uile i dteanga atá sothuigthe don údarás sin. Oibreoidh siad i gcomhar leis an údarás sin, arna iarraidh sin dó, maidir le gníomhaíocht ar bith a dhéanfar chun na rioscaí a dhíothú a bhaineann le táirgí foirgníochta atá curtha ar an margadh acu.

Airteagal 15

Cásanna ina bhfuil feidhm ag oibleagáidí monaróirí maidir le hallmhaireoirí agus le dáileoirí

Measfar allmhaireoir nó dáileoir a bheith ina mhonaróir chun críocha an Rialacháin seo, agus beidh sé faoi réir oibleagáidí an mhonaróra faoi Airteagal 11 i gcás ina gcuireann sé táirge ar an margadh faoina ainm nó faoina thrádmharc, nó i gcás ina modhnaíonn sé táirge foirgníochta arna chur ar an margadh cheana sa tslí go bhféadfar difear a dhéanamh don chomhréireacht leis an dearbhú feidhmíochta.

Airteagal 16

Oibreoirí eacnamaíocha a shainaithint

Ar feadh na tréimhse dá dtagraítear in Airteagal 11(2), déanfaidh oibreoirí eacnamaíocha, arna iarraidh sin, an méid seo a leanas a chur in iúl d’údaráis um fhaireachas an mhargaidh:

(a) oibreoir eacnamaíoch ar bith a sholáthair táirge dóibh;

(b) oibreoir eacnamaíoch ar bith ar sholáthair siad táirge dó.

CAIBIDIL IV

SONRAÍOCHTAÍ TEICNIÚLA COMHCHUIBHITHE

Airteagal 17

Caighdeáin chomhchuibhithe

1. Is iad na comhlachtaí Eorpacha um chaighdeánú atá liostaithe in Iarscríbhinn I a ghabhann le Treoir 98/34/CE a bhunóidh caighdeáin chomhchuibhithe ar bhonn iarraidh (dá ngairfear ‘sainorduithe’ anseo feasta), ar sainorduithe iad a eiseoidh an Coimisiún i gcomhréir le hAirteagal 6 den Treoir sin tar éis dóibh dul i gcomhairle leis an mBuanchoiste um Fhoirgníocht dá dtagraítear in Airteagal 64 den Rialachán seo (dá ngairfear ‘an Buanchoiste um Fhoirgníocht’ anseo feasta).

2. Le caighdeáin chomhchuibhithe, soláthrófar na modhanna agus na critéir chun measúnú a dhéanamh ar fheidhmíocht táirgí foirgníochta i ndáil lena dtréithe fíor-riachtanacha.

Nuair a fhoráiltear dó sa sainordú ábhartha, tagróidh caighdeán comhchuibhithe d’úsáid arna beartú maidir le táirgí a bheidh cumhdaithe leis.

Le caighdeáin chomhchuibhithe, i gcás inarb iomchuí, agus gan beachtas, iontaofacht ná seasmhacht na dtorthaí a chur i mbaol, soláthrófar modhanna nach mbaineann ualach chomh trom leo agus a bhaineann le tástáil chun measúnú a dhéanamh ar fheidhmíocht táirgí foirgníochta i ndáil lena dtréithe fíor-riachtanacha.

3. Cinnfidh na comhlachtaí Eorpacha um chaighdeánú, le caighdeáin chomhchuibhithe, an rialú táirgeachta is infheidhme sa mhonarcha, ar rialú é a chuirfidh san áireamh na coinníollacha sainiúla a bhaineann le próiseas monaríochta an táirge foirgníochta atá i gceist.

Áireofar sa chaighdeán comhchuibhithe na sonraí teicniúla a bheidh riachtanach chun an córas chun measúnú agus fíorú a dhéanamh ar sheasmhacht feidhmíochta a chur chun feidhme.

4. Déanfaidh an Coimisiún measúnú ar a mhéid atá na caighdeáin chomhchuibhithe arna mbunú ag na comhlachtaí Eorpacha um chaighdeánú i gcomhréir leis na sainorduithe ábhartha.

Foilseoidh an Coimisiún in Iris Oifigiúil an Aontais Eorpaigh liosta na dtagairtí le haghaidh caighdeán comhchuibhithe atá i gcomhréir leis na sainorduithe ábhartha.

Cuirfear in iúl maidir le gach caighdeán comhchuibhithe sa liosta na nithe seo a leanas:

(a) tagairtí sonraíochtaí teicniúla comhchuibhithe cealaithe, más ann dóibh;

(b) an dáta a gcuirfear tús leis an tréimhse cómhaireachtála;

(c) an dáta a gcuirfear deireadh leis an tréimhse cómhaireachtála.

Foilseoidh an Coimisiún aon nuashonruithe a bhaineann leis an liosta sin.

Ón dáta a gcuirfear tús leis an tréimhse cómhaireachtála, féadfar caighdeán comhchuibhithe a úsáid chun dearbhú feidhmíochta a dhéanamh do tháirge foirgníochta atá á chumhdach ag an gcaighdeán sin. Tá sé d’oibleagáid ar chomhlachtaí náisiúnta um chaighdeánú na caighdeáin chomhchuibhithe a thrasuí i gcomhréir le Treoir 98/34/CE.

Gan dochar d’Airteagal 36 go hAirteagal 38, is é an caighdeán comhchuibhithe an t-aon mheán amháin a úsáidfear le haghaidh dearbhú feidhmíochta a tharraingt suas maidir le táirge foirgníochta atá á chumhdach leis an gcaighdeán sin, amhail ón dáta a gcuirfear deireadh leis an tréimhse cómhaireachtála.

Ag deireadh na tréimhse cómhaireachtála déanfar caighdeáin contrártha náisiúnta a tharraingt siar agus cuirfidh na Ballstáit deireadh le bailíocht na bhforálacha contrártha náisiúnta uile.

Airteagal 18

Agóid fhoirmiúil i gcoinne caighdeán comhchuibhithe

1. Nuair a mheasann Ballstát nó an Coimisiún nach sásaíonn caighdeán comhchuibhithe na ceanglais arna leagan amach sa sainordú ábhartha go hiomlán, cuirfidh an Ballstát lena mbaineann nó an Coimisiún an t-ábhar faoi bhráid an Choiste arna chur ar bun faoi Airteagal 5 de Threoir 98/34/CE, agus déanfaidh sé a argóint. Tar éis dul i gcomhairle leis na comhlachtaí Eorpacha um chaighdeánú lena mbaineann agus leis an mBuanchoiste um Fhoirgníocht, tabharfaidh an Coiste a thuairim uaidh gan mhoill.

2. I bhfianaise thuairim an Choiste arna chur ar bun faoi Airteagal 5 de Threoir 98/34/CE, cinnfidh an Coimisiún na tagairtí don chaighdeán comhchuibhithe lena mbaineann a fhoilsiú, gan iad a fhoilsiú, iad a fhoilsiú faoi shrianta, iad a choimeád nó a choimeád faoi shrianta in Iris Oifigiúil an Aontais Eorpaigh nó iad a tharraingt siar.

3. Cuirfidh an Coimisiún an comhlacht Eorpach um caighdeánú lena mbaineann ar an eolas maidir leina chinneadh agus, más gá, iarrfaidh sé go n-athbhreithneofar an caighdeán comhchuibhithe lena mbaineann.

Airteagal 19

Doiciméad um Measúnú Eorpach

1. Ar iarraidh ar Mheasúnú Teicniúil Eorpach ó mhonaróir, déanfaidh eagraíocht CMT Doiciméad um Measúnú Eorpach a tharraingt suas agus a ghlacadh maidir le haon táirge foirgníochta nach bhfuil cumhdaithe le caighdeán comhchuibhithe nó nach bhfuil cumhdaithe go hiomlán leis, ar táirge é nach bhféadfaí an fheidhmíocht maidir lena thréithe fíor-riachtanacha a mheas go hiomlán i gcomhréir le caighdeán comhchuibhithe atá ann cheana féin, toisc, inter alia:

(a) nach dtagann an táirge faoi raon feidhme aon chaighdeáin chomhchuibhithe atá ann cheana féin;

(b) nach bhfuil an modh measúnaithe dá bhforáiltear sa chaighdeán comhchuibhithe iomchuí maidir le ceann amháin ar a laghad de thréithe fíor-riachtanacha an táirge sin; nó

(c) nach ndéantar foráil maidir le haon mhodh measúnaithe sa chaighdeán comhchuibhithe maidir le tréith fíor-riachtanach amháin ar a laghad den táirge sin.

2. Leis an nós imeachta um an Doiciméad um Measúnú Eorpach a ghlacadh,urramófar na prionsabail a leagtar amach in Airteagal 20 agus comhlíonfar na rialacha a leagtar amach in Airteagal 21 agus in Iarscríbhinn II.

3. Féadfaidh an Coimisiún gníomhartha tarmligthe a ghlacadh i gcomhréir le hAirteagal 60 d’fhonn Iarscríbhinn II a leasú agus d’fhonn rialacha nós imeachta breise a bhunú maidir le Doiciméad um Measúnú Eorpach a fhorbairt agus a ghlacadh.

Airteagal 20

Na prionsabail a bhaineann le Doiciméid um Measúnú Eorpach a fhorbairt agus a ghlacadh

1. Maidir leis an nós imeachta um fhorbairt agus glacadh na nDoiciméad um Measúnú Eorpach:

(a) beidh sé trédhearcach ó thaobh an mhonaróra lena mbainfidh;

(b) saineofar leis na teorainneacha ama éigeantacha is iomchuí d’fhonn moill gan údar maith a sheachaint;

(c) cuirfear san áireamh go hiomchuí leis discréid tráchtála agus rúndacht thráchtála a chosaint;

(d) ceadófar leis go mbeidh rannpháirtíocht leordhóthanach ag an gCoimisiún;

(e) beidh sé costéifeachtach ó thaobh an mhonaróra de; agus

(f) áireofar leis go mbeidh coláisteacht agus comhordú leordhóthanach i measc na CMTanna a ainmneofar don táirge atá i gceist.

2. Is iad na CMTanna, in éineacht le heagraíocht na CMTanna, a iompróidh na costais iomlána a bhaineann leis na Doiciméid um Measúnú Eorpach a fhorbairt agus a ghlacadh.

Airteagal 21

Na hoibleagáidí a bheidh ar an CMT atá freagrach tráth a bhfaighidh sé iarraidh ar Mheasúnú Teicniúil Eorpach

1. Tráth a bhfaighidh sé iarraidh ar Mheasúnú Teicniúil Eorpach, déanfaidh CMT (dá ngairfear ‘an CMT atá freagrach’ anseo feasta) an monaróir a chur ar an eolas faoi cibé acu a bhfuil an táirge foirgníochta á chumhdach, go hiomlán nó go páirteach, le sonraíocht theicniúil chomhchuibhithe mar a leanas:

(a) I gcás ina bhfuil an táirge á chumhdach go hiomlán le caighdeán comhchuibhithe, cuirfidh an CMT atá freagrach in iúl don mhonaróir nach féidir, i gcomhréir le hAirteagal 19(1), Measúnú Teicniúil Eorpach a eisiúint.

(b) I gcás ina bhfuil an táirge á chumhdach go hiomlán le Doiciméad um Measúnú Eorpach, cuirfidh an CMT atá freagrach in iúl don mhonaróir go n–sáidfear an doiciméad sin mar bhonn don Mheasúnú Teicniúil Eorpach a bheidh á eisiúint.

(c) I gcás nach bhfuil an táirge á chumhdach, nó nach bhfuil sé á chumhdach go hiomlán, le sonraíocht theicniúil chomhchuibhithe ar bith, déanfaidh an CMT atá freagrach na rialacha nós imeachta a leagtar amach in Iarscríbhinn II nó a bunaíodh i gcomhréir le hAirteagal 19(3) a chur i bhfeidhm.

2. Sna cásanna dá dtagraítear i mír 1(b) agus (c), déanfaidh an CMT atá freagrach eagraíocht na CMTanna agus an Coimisiún a chur ar an eolas maidir le hinneachar na hiarrata agus leis an tagairt do chinneadh ábhartha ón gCoimisiún i ndáil le measúnú agus le fíorú ar sheasmhacht feidhmíochta, ar cinneadh é a bheartaíonn an CMT atá freagrach a chur i bhfeidhm i gcás an táirge sin, nó déanfaidh an CMT atá freagrach é a chur ar an eolas á rá nach ann do chinneadh den sórt sin ón gCoimisiún.

3. Má mheasann an Coimisiún nach ann do chinneadh iomchuí i ndáil le measúnú agus le fíorú ar sheasmhacht feidhmíochta don táirge foirgníochta, beidh feidhm ag Airteagal 28.

Airteagal 22

Foilsiú

Déanfar na Doiciméid um Measúnú Eorpach a ghlacfaidh eagraíocht na CMTannaa chur chuig an gCoimisiún, agus déanfaidh an Coimisiún liosta tagairtí na nDoiciméad um Measúnú Eorpach atá arna nglacadh a fhoilsiú in Iris Oifigiúil an Aontais Eorpaigh.

Foilseoidh an Coimisiún aon nuashonruithe a bhaineann leis an liosta sin.

Airteagal 23

Aighneas a réiteach i gcás easaontais idir CMTanna

Mura n-aontóidh na CMTanna maidir leis an Doiciméad um Measúnú Eorpach laistigh de na teorainneacha ama dá bhforáiltear, déanfaidh eagraíocht na CMTanna an t-ábhar seo a chur faoi bhráid an Choimisiúin le go réiteofar mar is iomchuí é.

Airteagal 24

Inneachar an Doiciméid um Measúnú Eorpach

1. Maidir le Doiciméad um Measúnú Eorpach, beidh tuairisc ghinearálta ann, ar a laghad, ar an táirge foirgníochta, ar na tréithe fíor-riachtanacha agus ar na modhanna agus na critéir chun an fheidhmíocht a mheasúnú i ndáil leis na tréithe fíor-riachtanacha atá aige agus a bhaineann lena úsáid, de réir mar a shamhlaíonn an monaróir. Go háirithe, beidh liosta ann de na tréithe fíor-riachtanacha atá ábhartha i dtaca le húsáid bheartaithe an táirge agus a bheidh comhaontaithe idir an monaróir agus eagraíocht na CMTanna.

2. Na prionsabail don rialú táirgeachta is infheidhme sa mhonarcha a bheidh le cur i bhfeidhm, leagfar amach iad sa Doiciméad um Measúnú Eorpach, ag cur choinníollacha phróiseas monaraíochta an táirge foirgníochta san áireamh.

3. I gcás ina bhféadfar measúnú a dhéanamh ar fheidhmíocht roinnt de thréithe fior-riachtanacha an táirge le modhanna agus le critéir atá bunaithe cheana féin i sonraíochtaí eile teicniúla atá comhchuibhithe nó sna Treoirlínte dá dtagraítear in Airteagal 66(3), nó a úsáidfear i gcomhréir le hAirteagal 9 de Threoir 89/106/CEE roimh an 1 Iúil 2013 i gcomhthéacs doiciméid um cheadú teicniúil Eorpacha a eisiúint, déanfar na modhanna agus na critéir sin atá ann faoi láthair a ionchorprú mar chodanna den Doiciméad um Measúnú Eorpach.

Airteagal 25

Agóid fhoirmiúil i gcoinne DEManna

1. I gcás ina measann Ballstát nó an Coimisiún nach gcomhlíonann Doiciméad um Measúnú Eorpach na héilimh atá le freastal orthu ina n-iomláine maidir leis na buncheanglais i leith oibreacha foirgníochta a leagtar amach in Iarscríbhinn I, déanfaidh an Ballstát lena mbaineann nó an Coimisiún an t-ábhar a thabhairt os comhair an Bhuanchoiste, agus tabharfaidh sé a argóintí le fios. Tar éis dó dul i gcomhairle le heagraíocht na CMTanna, tabharfaidh an Buanchoiste um Fhoirgníocht a thuairim uaidh gan mhoill.

2. I bhfianaise thuairim an Bhuanchoiste um Fhoirgniú, cinnfidh an Coimisiún na tagairtí do na Doiciméid um Measúnú Eorpach lena mbaineann a fhoilsiú, gan iad a fhoilsiú, iad a fhoilsiú le srian, iad a choimeád, iad a choimeád le srian nó iad a tharraingt siar in Iris Oifigiúil an Aontais Eorpaigh.

3. Cuirfidh an Coimisiún eagraíocht na CMTanna ar an eolas dá réir sin agus iarrfaidh sé go n-athbhreithneofaí an Measúnú Teicniúil Eorpach lena mbaineann, más gá sin.

Airteagal 26

Measúnú Eorpach Teicniúil

1. Eiseoidh CMT an Measúnú Teicniúil Eorpach, arna iarraidh sin do mhonaróir ar bhonn Dhoiciméid um Measúnú Eorpach a bhunaítear i gcomhréir leis na forálacha a leagtar amach in Airteagal 21 agus in Iarscríbhinn II.

Ar an gcoinníoll go bhfuil Doiciméad um Measúnú Eorpach ann, féadfar Measúnú Teicniúil Eorpach a eisiúint fiú sa chás inar eisíodh sainordú le haghaidh caighdeáin chomhchuibhithe. Féadfar eisiúnú den sórt sin a dhéanamh go dtí tús na tréimhse cómhaireachtála arna cinneadh ag an gCoimisiún i gcomhréir le hAirteagal 17(4).

2. Áireofar leis an Measúnú Teicniúil Eorpach feidhmíocht a bheidh le dearbhú, de réir leibhéal nó aicmí, nó i dtuairisc, is feidhmíocht na dtréithe fíor-riachtanacha sin arna gcomhaontú idir an monaróir agus an CMT a gheobhaidh an iarraidh ar an Measúnú Teicniúil Eorpach, agus na mionsonraí teicniúla a bheidh riachtanach chun an córas chun measúnú agus fíorú ar sheasmhacht feidhmíochta a chur chun feidhme.

3. Chun a áirithiú go gcuirfear an tAirteagal seo chun feidhme go haonfhoirmeach, glacfaidh an Coiste gníomhartha cur chun feidhme chun formáid an Mheasúnaithe Theicniúil Eorpaigh a bhunú i gcomhréir leis an nós imeachta dá dtagraítear in Airteagal 64(2).

Airteagal 27

Leibhéil nó aicmí feidhmíochta

1. Féadfaidh an Coimisiún gníomhartha tarmligthe a ghlacadh i gcomhréir le hAirteagal 60 chun aicmí feidhmíochta a bhunú i ndáil le tréithe fíor-riachtanacha táirgí foirgníochta.

2. I gcás ina mbeidh an Coimisiún tar éis aicmí feidhmíochta a bhunú i ndáil le treithe fíor-riachtanacha táirgí foirgníochta, bainfidh na comhlachtaí Eorpacha um chaighdeánú úsáid as na haicmí sin i gcaighdeáin chomhchuibhithe. Úsáidfidh eagraíocht na CMTanna dá dtagraítear in Airteagal 25(1) na haicmí sin i nDoiciméid um Measúnú Eorpach, i gcás ina mbeidh sé sin ábhartha.

I gcás nach bhfuil aicmí feidhmíochta bunaithe ag an gCoimisiún i ndáil le tréithe fíor-riachtanacha táirgí foirgníochta, féadfaidh na comhlachtaí Eorpacha um chaighdeánú iad a bhunú i gcaighdeáin chomhchuibhithe, ar bhonn sainordaithe athbhreithnithe.

3. I gcás ina bhforáiltear amhlaidh sna sainorduithe ábhartha, bunóidh na comhlachtaí Eorpacha um chaighdeánú leibhéil tairseacha i gcaighdeáin chomhchuibhithe i ndáil leis na tréithe fíor-riachtanacha agus, nuair is iomchuí, le haghaidh úsáidí arna mbeartú, ar leibhéil iad a bheidh le comhlíonadh ag táirgí foirgníochta i mBallstáit.

4. I gcás ina mbeidh aicmí feidhmíochta bunaithe ag comhlachtaí Eorpacha um chaighdeánú i gcaighdeán comhchuibhithe, úsáidfidh eagraíocht na CMTanna na haicmí sin sna Doicimeid um Measúnú Eorpach más ábhartha iad don táirge foirgníochta.

Nuair a mheasfar go mbeidh sé iomchuí, féadfaidh eagraíocht na CMTanna le comhaontú ón gCoimisiún agus tar éis dul i gcomhairle leis an mBuanchoiste um Fhoirgníocht, aicmí feidhmíochta agus leibhéil tairseacha a bhunú i nDoiciméad um Measúnú Eorpach i ndáil leis na tréithe fíor-riachtanacha atá ag táirge foirgníochta laistigh den úsáid atá beartaithe agus mar atá á de réir mar a shamhlaíonn an monaróir.

5. Féadfaidh an Coimisiún gníomhartha tarmligthe a ghlacadh i gcomhréir le hAirteagal 60 chun coinníollacha a bhunú faoina measfar go gcomhlíonann táirge foirgníochta leibhéal áirithe feidhmíochta nó aicme áirithe feidhmíochta gan tástáil nó gan tástáil bhreise.

I gcás nach mbeidh na coinníollacha sin bunaithe ag an gCoimisiún, féadfaidh comhlachtaí Eorpacha um chaighdeánú iad a bhunú i gcaighdeáin chomhchuibhithe, ar bhonn sainordaithe athbhreithnithe.

6. Nuair a bheidh córais aicmithe bunaithe ag an gCoimisiún i gcomhréir le mír 1, ní fhéadfaidh na Ballstáit na leibhéil feidhmíochta nó na haicmí feidhmíochta a bheidh le hurramú ag táirgí foirgníochta a chinneadh ach amháin maidir leis na tréithe fíor-riachtanacha i gcomhréir leis na córais aicmithe sin.

7. Déanfaidh na comhlachtaí Eorpacha um chaighdeánú agus eagraíocht na CMTanna dá dtagraítear in Airteagal 25(1), raichtanais rialála na mBallstát a urramú, nuair a bheidh leibhéil tairseacha nó aicmí feidhmíochta á gcinneadh.

Airteagal 28

Measúnú agus fíorú ar sheasmhacht feidhmíochta

1. Déanfar measúnú agus fíorú ar sheasmhacht feidhmíochta táirgí foirgníochta i ndáil lena dtréithe fíor-riachtanacha i gcomhréir le ceann de na córais a leagtar amach in Iarscríbhinn V.

2. Trí bhíthin gníomhartha tarmligthe i gcomhréir le hAirteagal 60, maidir le cibé acu córas nó córais is infheidhme maidir le táirge foirgníochta ar leith nó aicme táirgí foirgníochta ar leith nó tréith fíor-riachtanach ar leith, agus ag cur san áireamh an tionchar ar shláinte agus ar shábháilteacht shláinte daoine agus ar an gcomhshaol go háirithe, déanfaidh an Coimisiún an córas nó na córais sin a bhunú agus féadfaidh sé iad a athbhreithniú. Agus é seo á dhéanamh aige, déanfaidh an Coimisiún an taithí arna dhoiciméadú a bheidh curtha ar aghaidh ag údaráis náisiúnta i ndáil le faireachas margaidh a chur san áireamh freisin.

Roghnóidh an Coimisiún an córas nó na córais lena mbaineann an t-ualach is éadroime a bheidh i gcomhréir le comhlíonadh na mbuncheanglas uile i leith oibreacha foirgníochta.

3. Léireofar an córas nó na córais arna gcinneadh amhlaidh sna sainorduithe le haghaidh caighdeán comhchuibhithe agus sna sonraíochtaí teicniúla comhchuibhithe.

CAIBIDIL V

COMHLACHTAÍ UM MEASÚNÚ TEICNIÚIL

Airteagal 29

Comhlachtaí um Measúnú Teicniúil a ainmniú, agus faireachán agus meastóireacht a dhéanamh orthu

1. Féadfaidh na Ballstáit CMTanna a ainmniú laistigh dá gcríocha, go háirithe i gcás ceann amháin nó níos mó de na réimsí táirgí atá liostaithe i dTábla 1 d’Iarscríbhinn IV.

Na Ballstáit sin a bhfuil CMT ainmnithe acu, déanfaidh siad a ainm, a sheoladh agus na réimsí táirgí ar ainmníodh an CMT sin dóibh a chur in iúl do na Ballstáit eile agus don Choimisiún.

2. Déanfaidh an Coimisiún liosta na CMTanna a chur ar fáil don phobal go leictreonach, agus léireoidh sé na réimsí táirgí agus/nó na táirgí foirgníochta ar ainmníodh na CMTanna dóibh.

Déanfaidh an Coimisiún aon nuashonruithe ar an liosta sin a chur ar fáil don phobal.

3. Déanfaidh na Ballstáit faireachán ar ghníomhaíochtaí agus ar inniúlacht na CMTanna a bheidh ainmnithe acu, agus déanfaidh siad meastóireacht orthu i ndáil leis na critéir lena mbaineann agus a leagtar amach i dTábla 2 d’Iarscríbhinn IV.

Déanfaidh na Ballstáit an Coimisiún a chur ar an eolas maidir leis na nósanna imeachta náisiúnta chun CMTanna a ainmniú, maidir leis an bhfaireachán a dhéanfar ar a ngníomhaíocht agus ar a n-inniúlacht, agus maidir le haon athruithe ar an bhfaisnéis sin.

4. Glacfaidh an Coimisiún treoirlínte maidir le meastóireacht a dhéanamh ar CMTanna, tar éis dul i gcomhairle leis an mBuanchoiste um Fhoirgníocht.

Airteagal 30

Ceanglais ar na CMTanna

1. Déanfaidh CMT an measúnú agus eiseoidh sé an Measúnú Teicniúil Eorpach i réimse táirgí ar ainmníodh dó é.

Comhlíonfaidh an CMT na ceanglais a leagtar amach i dTábla 2 d’Iarscríbhinn IV faoi chuimsiú a ainmnithe.

2. I gcás nach gcomhlíonann CMT na ceanglais a thuilleadh dá dtagraítear i mír 1, tarraingeoidh an Ballstát ainmniú an CMT sin siar don réimse táirgí a bheidh i gceist agus cuirfidh sé an tarraingt siar sin in iúl don Choimisiún agus do na Ballstáit eile.

Airteagal 31

Comhordú na CMTanna

1. Bunóidh na CMTanna eagraíocht chun measúnú teicniúil a dhéanamh.

2. Maidir le heagraíocht na CMTanna, measfar gur comhlacht é a bhfuil aidhm leasa ghinearálta Eorpaigh á saothrú aige de réir bhrí Airteagal 162 de Rialachán (CE, Euratom) Uimh. 2342/2002 ón gCoimisiún an 23 Nollaig 2002 lena leagtar síos rialacha mionsonraithe chun Rialachán (CE, Euratom) Uimh. 1605/2002 ón gComhairle maidir leis an Rialachán Airgeadais is infheidhme ar bhuiséad ginearálta na gComhphobal Eorpach (13).

3. Féadfar na comhchuspóirí comhoibrithe agus na coinníollacha riaracháin agus airgeadais a bhaineann le deontais a thugtar d’eagraíocht na CMTanna a shainmhíniú i gcomhaontú comhpháirtíochta réime arna shíniú ag an gCoimisiún agus an eagraíocht sin, i gcomhréir le Rialachán (CE, Euratom) Uimh. 1605/2002 ón gComhairle an 25 Meitheamh 2002 maidir leis an Rialachán Airgeagais is infheidhme ar bhuiséad ginearálta na gComhphobal Eorpach (14) (an Rialachán Airgeadais) agus le Rialachán (CE, Euratom) Uimh. 2342/2002. Cuirfear Parlaimint na hEorpa agus an Chomhairle ar an eolas faoi aon chomhaontuithe den sórt sin a thabhairt i gcrích.

4. Déanfaidh eagraíocht na CMTanna na cúraimí seo a leanas, ar a laghad, a chomhlíonadh:

(a) comhordú na CMTanna a eagrú agus comhar le geallsealbhóirí eile a áirithiú;

(b) cur i bhfeidhm na rialacha nós imeachta a leagtar amach in Airteagal 21 agus in Iarscríbhinn II a chomhordú agus an tacaíocht is gá chuige sin a chur ar fáil;

(c) Doiciméid um Measúnú Eorpach a fhorbairt agus a ghlacadh;

(d) an Coimisiún a chur ar an eolas maidir le haon cheist a bhaineann le Doiciméid um Measúnú Eorpach a fhorbairt agus maidir le haon ghnéithe a bhaineann le léiriú na rialacha nós imeachta a leagtar amach in Airteagal 21 agus in Iarscríbhinn II agus feabhsuithe a mholadh don Choimisiún atá bunaithe ar an taithí atá faighte;

(e) aon bharúlacha maidir le CMT nach bhfuil a gcúraimí á gcomhlíonadh aige i gcomhréir leis na rialacha nós imeachta a leagtar amach in Airteagal 21 agus in Iarscríbhinn II a chur in iúl don Choimisiún agus don Bhallstát a d’ainmnigh an CMT;

(f) a áirithiú go ndéanfar Doiciméid um Measúnú Eorpach atá glactha agus tagairtí do Mheasúnuithe Teicniúla Eorpacha a choimeád ar fáil go poiblí.

Beidh Rúnaíocht ag eagraíocht na CMTanna chun na cúraimí sin a chur i gcrích.

5. Áiritheoidh na Ballstáit go rannchuideoidh na CMTanna le hacmhainní daonna agus airgeadais d’eagraíocht na CMTanna.

Airteagal 32

Maoiniú ón Aontas

1. Féadfar maoiniú ón Aontas a dheonú d’eagraíocht na CMTanna le haghaidh na cúraimí dá dtagraítear in Airteagal 31(4) a chur chun feidhme.

2. Déanfaidh an t-údarás buiséadach na leithreasaí arna gcionroinnt ar na cúraimí a leagtar amach in Airteagal 31(4) a chinneadh gach bliain laistigh de theorainneacha an chreata airgeadais a bheidh i bhfeidhm.

Airteagal 33

Socruithe um maoiniú

1. Cuirfear maoiniú ón Aontas ar fáil gan ghlao ar thograí a dhéanamh d’eagraíocht na CMTanna chun na cúraimí dá dtagraítear in Airteagal 31(4) a chur chun feidhme agus ar féidir deontais a dhámhachtain ina leith i gcomhréir leis an Rialachán Airgeadais.

2. Féadfar na gníomhaíochtaí a dhéanfaidh Rúnaíocht eagraíocht na CMTanna, dá dtagraítear in Airteagal 31(4), a mhaoiniú ar bhonn deontas oibriúcháin. I gcás athnuachana, ní laghdófar na deontais oibriúcháin go huathoibríoch.

3. Féadfar le comhaontuithe deontais cumhdach bhunráta d’fhorchostais an tairbhí a údarú go dtí uasmhéid 10 % de chostais dhíreacha incháilithe iomlána le haghaidh gníomhaiochtaí, ach amháin i gcás ina mbeidh costais indíreacha an tairbhí cumhdaithe trí dheontas oibriúcháin arna mhaoiniú as buiséad ginearálta an Aontais.

Airteagal 34

Bainistíocht agus faireachán

1. Féadfar leis na leithreasaí a chinnfidh an t-údarás buiséadach chun cúraimí a mhaoiniú a leagtar amach in Airteagal 31(4) caiteachais riaracháin a chumhdach freisin, ar caiteachais iad a bhaineann le hullmhúchán, le faireachán, le cigireacht, le hiniúchadh agus le meastóireacht a bhfuil gá go díreach leo chun cuspóirí an Rialacháin seo a bhaint amach, agus go háirithe staidéir, cruinnithe, gníomhaíochtaí faisnéise agus foilseacháin, caiteachais a bhaineann le líonraí faisnéisíochta chun faisnéis a mhalartú agus aon chaiteachas eile maidir le cúnamh riaracháin agus teicniúil a fhéadfaidh an Coimisiún a úsáid le haghaidh gníomhaíochtaí a bhaineann le Doiciméid um Measúnú Eorpach a fhorbairt agus a ghlacadh agus le Measúnuithe Teicniúla Eorpacha a eisiúint.

2. Déanfaidh an Coimisiún meastóireacht ar ábharthacht na gcuraimí a leagtar amach in Airteagal 31(4), ar gníomhaíochtaí iad a fhaigheann maoiniú ón Aontas i bhfianaise cheanglais na mbeartas agus na reachtaíochta Aontais agus cuirfidh sé torthaí na meastóireachta sin in iúl do Pharlaimint na hEorpa agus don Chomhairle faoin 1 Eanáir 2017 agus gach cúig bliana ina dhiaidh sin.

Airteagal 35

Leasanna airgeadais an Aontais a chosaint

1. Agus na gníomhaíochtaí a mhaoineofar faoin Rialachán seo á gcur chun feidhme, áiritheoidh an Coimisiún go ndéanfar leasanna airgeadais an Aontais a chosaint trí bhearta coisctheacha a chur i bhfeidhm i gcoinne na calaoise, i gcoinne an éillithe agus i gcoinne aon ghníomhaíochtaí neamhdhleathacha eile, trí sheiceálacha éifeachtacha a dhéanamh agus trí shuimeanna a íocadh go míchuí a ghnóthú agus, má bhraitear neamhrialtachtaí, trí phionóis a bheadh éifeachtach, comhréireach agus athchomhairleach a ghearradh i gcomhréir le Rialachán (CE, Euratom) Uimh. 2988/95 ón gComhairle an 18 Nollaig 1995 maidir le leasanna airgeadais na gComhphobal Eorpach a chosaint (15), le Rialachán (CE, Euratom) Uimh. 2185/96 ón gComhairle an 11 Samhain 1996 maidir le seiceálacha agus cigireachtaí ar an láthair a dhéanfaidh an Coimisiún chun leasanna airgeadais na gComhphobal Eorpach a chosaint i gcoinne calaoise agus neamhrialtachtaí eile (16) agus le Rialachán (CE) Uimh. 1073/1999 ó Pharlaimint na hEorpa agus ón gComhairle an 25 Bealtaine 1999 maidir le himscrúduithe a sheolfaidh an Oifig Eorpach Frith-Chalaoise (OLAF) (17).

2. I gcás gníomhaíochtaí a mhaoinítear faoin Rialachán seo, ciallóidh coincheap na neamhrialtachta dá dtagraítear in Airteagal 1(2) de Rialachán (CE, Euratom) Uimh. 2988/95 aon sárú ar fhoráil de reachtaíocht an Aontais nó aon sárú ar oibleagáid chonarthach a tharlóidh de dheasca gnímh nó neamhghnímh de chuid oibreora eacnamaíoch a bhfuil d’éifeacht aige, nó a mbeadh d’éifeacht aige, go ndéanfaí le mír chaiteachais nach mbeadh údar maith leis dochar do bhuiséad ginearálta an Aontais Eorpaigh nó do bhuiséid a bheidh á mbainistiú ag an Aontas Eorpach.

3. Forálfar in aon chomhaontuithe agus in aon chonarthaí a dhéanfar de thoradh an Rialacháin seo go ndéanfaidh an Coimisiún, nó aon ionadaí a údaróidh an Coimisiún, faireachán agus rialú airgeadais agus go ndéanfaidh an Chúirt Iniúchóirí iniúchtaí, ar iniúchtaí iad a fhéadfar a dhéanamh ar an láthair, más gá.

CAIBIDIL VI

NÓSANNA IMEACHTA SIMPLITHE

Airteagal 36

Doiciméadúchán Teicniúil Sonrach a Úsáid

1. Agus cineál táirge á chinneadh aige, féadfaidh monaróir Doiciméadúchán Teicniúil Sonrach a chur in áit na cineál-tástála nó in áit an chineál-áirimh, ar doiciméadúchan é ina léireofar an méid seo a leanas:

(a) i gcás tréith fíor-riachtanach amháin nó níos mó de chuid an táirge foirgníochta, arna chur ar an margadh ag an monaróir, go meastar go bhfuil leibhéal nó aicme áirithe feidhmíochta bainte amach ag an táirge gan tástáil ná áireamh, nó gan a thuilleadh tástála ná áirimh, i gcomhréir leis na coinníollacha a leagtar amach sa tsonraíocht theicniúil chomhchuibhithe ábhartha nó i gcinneadh ón gCoimisiún;

(b) maidir leis an táirge foirgníochta, atá á chumhdach ag caighdeán comhchuibhithe, agus a chuireann an monaróir ar an margadh, go bhfreagraíonn sé do chineál táirge táirge foirgníochta eile, arna dhéanamh ag monaróir eile, ar táirge é a ndearnadh tástáil air cheana i gcomhréir leis an tsonraíocht chomhchuibhithe ábhartha. Nuair a chomhlíonfar na coinníollacha seo, beidh an monaróir i dteideal feidhmíocht a dhearbhú a fhreagróidh do thorthaí tástála uile an táirge eile seo nó do chuid de na torthaí tástála sin. Ní fhéadfaidh an monaróir na torthaí tástála a úsáid a gheobhaidh monaróir eile ach tar éis údarú an mhonaróra sin a fháil roimh ré, agus arb é an monaróir sin a leanfaidh i gcónaí de bheith freagrach as cruinneas, iontaofacht agus cobhsaíocht thorthaí na dtástálacha sin; nó

(c) maidir leis an táirge foirgníochta, atá á chumhdach le sonraíocht theicniúil chomhchuibhithe, agus a chuireann an monaróir ar an margadh gur córas déanta de chomhpháirteanna é an táirge foirgníochta agus go gcuireann an monaróir le chéile an táirge sin go cuí de réir treoracha beachta arna gcur ar fáil ag soláthróir córais den sórt sin, nó ag soláthróir comhpháirte a ghabhann le córas den chineál sin, ar soláthróir é a thástáil an córas nó an chomhpháirt sin cheana féin le haghaidh tréith fíor-riachtanach amháin nó le haghaidh roinnt tréithe fíor-riachtanacha dá thréithe i gcomhréir leis an tsonraíocht chomhchuibhithe ábhartha. Nuair a chomhlíonfar na coinníollacha seo beidh an monaróir i dteideal feidhmíocht a dhearbhú a fhreagróidh do thorthaí uile na dtástálacha uile ar an gcóras nó ar an gcomhpháirt a soláthraíodh dó, nó do chuid de thorthaí na dtástálacha sin. Ní fhéadfaidh an monaróir na torthaí tástála a fhaigheann monaróir eile nó solathraí córais eile a úsáid ach tar éis údarú an mhonaróra sin nó an tsoláthraí córais sin a bheith faighte aige roimh ré agus beidh an monaróir a rinne an tástáil freagrach i gcónaí as cruinneas, iontaofacht agus cobhsaíocht na dtástálacha sin.

2. Má bhaineann an táirge foirgníochta dá dtagraítear i mír 1 le haicme táirgí foirgníochta arb é córas 1+ nó 1 mar atá leagtha amach in Iarscríbhinn V an córas is infheidhme ina leith do mheasúnú agus d’fhíorú ar sheasmhacht feidhmíochta, déanfaidh comhlacht deimhnithe táirge a dtabharfar fógra dó, dá dtagraítear in Iarscríbhinn V, an Doiciméadúchán Teicniúil Sonrach a fhíorú.

Airteagal 37

Nósanna imeachta simplithe ag micreafhiontair

Maidir le micreafhiontar lena ndéantar táirgí foirgníochta atá á gcumhdach ag caighdeán comhchuibhithe, féadfaidh siad maidir leis an gcineál táirge a chinneadh go n-athrófaí é sin ar bhonn cineál-tástála do na córais 3 agus 4 is infheidhme mar a leagtar amach in Iarscríbhinn V trí mhodhanna a úsáid a bheadh éagsúil leo sin atá sa chaighdeán comhchuibhithe is infheidhme. Féadfaidh na monaróirí sin déileáil le táirgí foirgníochta lena mbaineann córas 3 i gcomhréir leis na forálacha le haghaidh chóras 4. Nuair a úsáidfidh monaróir na nósanna imeachta simplithe sin, léireoidh sé go mbeidh na ceanglais is infheidhme á gcomhlíonadh ag an táirge foirgníochta trí bhíthin Dhoiciméadúcháin Theicniúil Shonraigh.

Airteagal 38

Nósanna imeachta simplithe eile

1. Maidir le táirgí foirgníochta atá á gcumhdach ag caighdeán comhchuibhithe agus a mhonaraítear nó a shaincheaptar go leithleach i bpróiseas neamhshrathach mar fhreagairt ar ordú sonrach, agus a chuirtear isteach i saothar aitheanta foirgníochta amháin, féadfaidh an monaróir Doiciméadúchán Teicniúil Sonrach a chur in áit na comhpháirte den chóras is infheidhme a dhéanann measúnú, mar a leagtar amach in Iarscríbhinn V, ar doiciméadúchán é lena leirítear, ar an dóigh sin, go gcomhlíonann an táirge sin na ceanglais is infheidhme.

2. Más rud é go mbaineann an táirge foirgníochta dá dtagraítear i mír 1 le haicme táirgí foirgníochta arb é córas 1+ nó 1, mar atá leagtha amach in Iarscríbhinn V, an córas is infheidhme air do mheasúnú agus d’fhíorú seasmhacht feidhmíochta, déanfaidh comhlacht deimhniúcháin táirge a dtabharfar fógra dó, dá dtagraítear in Iarscríbhinn V, an Doiciméadúchán Teicniúil Sonrach a fhíorú.

CAIBIDIL VII

NA hÚDARÁIS A THUGANN FÓGRA AGUS NA COMHLACHTAÍ DÁ dTUGTAR FÓGRA

Airteagal 39

Fógra

Tabharfaidh na Ballstáit fógra don Choimisiún agus do na Ballstáit eile i dtaca leis na comhlachtaí a n-údaraítear dóibh cúraimí tríú páirtí a dhéanamh sa phróiseas lena ndéantar measúnú agus fíorú ar sheasmhacht feidhmíochta faoin Rialachán seo (dá ngairfear ‘comhlachtaí dá dtugtar fógra’ anseo feasta).

Airteagal 40

Na húdaráis a thugann fógra

1. Ainmneoidh na Ballstáit údarás a thugann fógra, ar údarás é a bheidh freagrach as bunú agus cur i gcrích na nósanna imeachta is gá d’fhonn measúnú a dhéanamh ar na comhlachtaí a bheidh le húdarú le cúraimí tríú páirtí a dhéanamh sa phróiseas chun measúnú agus fíorú a dhéanamh ar sheasmhacht feidhmíochta chun críocha an Rialacháin seo, agus as faireachán a dhéanamh ar chomhlachtaí dá dtugtar fógra, lena n-áirítear comhlíonadh fhorálacha Airteagal 43 acu.

2. Féadfaidh na Ballstáit a chinneadh go ndéanfaidh a gcomhlachtaí náisiúnta creidiúnaithe féin, de réir bhrí Rialachán (CE) 765/2008 agus i gcomhréir leis, an measúnú agus an faireachán dá dtagraítear i mír 1.

3. I gcás ina ndéanfaidh an t-údarás a thugann fógra an measúnú, an fógra nó an faireachán dá dtagraítear i mír 1 a tharmligean chun comhlachta nach eintiteas rialtais é, is eintiteas dlíthiúil a bheidh sa chomhlacht sin agus comhlíonfaidh sé mutatis mutandis na ceanglais a leagtar síos in Airteagal 41. Lena chois sin, déanfar socruithe ionas go gclúdóidh an comhlacht sin dliteanais a bheidh ann de thoradh a ghníomhaíochtaí.

4. Glacfaidh an t-údarás a thugann fógra freagracht iomlán as na cúraimí arna gcur i gcrích ag an gcomhlacht dá dtagraítear i mír 3.

Airteagal 41

Na ceanglais a bhaineann leis na húdaráis a thugann fógra

1. Bunófar an t-údarás a thugann fógra sa chaoi nach dtarlóidh aon easaontachtaí leasa leis na comhlachtaí dá dtugtar fógra.

2. Déanfar an t-údarás a thugann fógra a eagrú agus a oibriú sa chaoi go gcoimirceofar oibiachtúlacht agus neamhchlaontacht a chuid gníomhaíochtaí.

3. Eagrófar an t-údarás a thugann fógra maidir le gach cinneadh a bhaineann le fógra a thabhairt do chomhlacht atá le húdarú chun cúraimí tríú páirtí a chur i gcrích sa phróiseas chun measúnú agus fíorú a dhéanamh ar sheasmhacht feidhmíochta, ionas go ndéanfaidh daoine inniúla na cinntí sin, ar daoine iad nach ionann agus na daoine a rinne an measúnú.

4. Ní thairgfidh ná ní sholáthróidh an t-údarás a thugann fógra aon ghníomhaíochtaí a dhéanann comhlachtaí dá dtugtar fógra, ná aon seirbhísí sainchomhairle ar bhonn tráchtála ná ar bhonn iomaíoch.

5. Coimirceoidh an t-údarás a thugann fógra rúndacht na faisnéise a gheofar.

6. Beidh fáil ag an údarás a thugann fógra ar leordhóthain de phearsanra inniúil d’fhonn a chuid cúraimí a dhéanamh mar is cuí.

Airteagal 42

Oibleagaíd faisnéise maidir leis na Ballstáit

Cuirfidh na Ballstáit an Coimisiún ar an eolas maidir lena nósanna imeachta chun measúnú a dhéanamh ar na comhlachtaí a bheidh le húdarú chun cúraimí tríú páirtí a dhéanamh sa phróiseas lena ndéantar measúnú agus fíorú ar sheasmhacht feidhmíochta agus maidir le faireachán a dhéanamh ar chomhlachtaí dá dtugtar fógra, agus aon athruithe a d’fhéadfadh a bheith ann air sin.

Cuirfidh an Coimisiún an fhaisnéis sin ar fáil go poiblí.

Airteagal 43

Ceanglais ar na comhlachtaí dá dtugtar fógra

1. Chun críche fógra a thabhairt, cloífidh comhlacht dá dtugtar fógra leis na ceanglais a leagtar amach i mír 2 go mír 11.

2. Maidir le comhlacht sin dá dtugtar fógra, bunófar é faoin dlí náisiúnta agus beidh pearsantacht dhlítheanach aige.

3. Is comhlacht tríú páirtí a bheidh i gcomhlacht dá dtugtar fógra agus beidh sé neamhspleách ar an eagraíocht nó ar an táirge foirgníochta a ndéanann sé measúnú air.

Maidir le comhlacht a bhaineann le comhlachas gnó nó le cónaidhm ghairmiúil a dhéanann ionadaíocht thar ceann gnólachtaí a bhíonn ag plé le dearadh, monarú, soláthar, cóimeáil, úsáid nó cothabháil táirgí foirgníochta a ndéanann sé measúnú orthu, féadfar a mheas gur comhlacht den sórt sin é, ar choinníoll go léirítear go bhfuil sé neamhspleách agus nach bhfuil aon easaontacht leasa ann.

4. Ní fhéadfar gurb ionann comhlacht dá dtugtar fógra, a lucht bainistíochta ardleibhéal ná an pearsanra atá freagrach as cúraimí tríú páirtí sa phróiseas chun measúnú agus fíorú a dhéanamh ar sheasmhacht feidhmíochta, agus dearthóir, monaróir, soláthróir, suiteálaí, ceannaitheoir, úinéir, úsáideoir ná lucht cothabhála na dtáirgí foirgníochta a ndéanann sé measúnú orthu, ná ionadaí údaraithe aon cheann de na páirtithe sin. Ní choiscfidh sin úsáid a bhaint as táirgí measúnaithe atá riachtanach le haghaidh oibríochtaí an chomhlachta dá dtugtar fógra ná úsáid táirgí chun críoch pearsanta.

Maidir le comhlacht dá dtugtar fógra, lena lucht bainistíochta ardleibhéal agus leis an bpearsanra atá freagrach as cúraimí tríú páirtí sa phróiseas lena ndéantar measúnú agus fíorú ar sheasmhacht feidhmíochta, ní bheidh baint dhíreach acu le dearadh, le monarú ná le déantús na dtáirgí foirgníochta sin, ná ní bheidh baint dhíreach acu le margú, le suiteáil, le húsáid ná le cothabháil na dtáirgí foirgníochta sin, ná ní dhéanfaidh siad ionadaíocht ar na páirtithe a bhíonn i mbun na ngníomhaíochtaí sin. Ní rachaidh siad i mbun aon ghníomhaíochta a d’fhéadfadh a bheith contrártha dá neamhspleáchas, dá mbreithiúnas, ná dá n-ionracas i ndáil leis na gníomhaíochtaí a dtugtar fógra dóibh fúthu. Beidh feidhm ag an gceanglas seo go háirithe maidir le seirbhísí comhairliúcháin.

Áiritheoidh comhlacht dá dtugtar fógra nach ndéanfaidh gníomhaíochtaí a fhochuideachtaí ná a fhochonraitheoirí difear do rúndacht, d’oibiachtúlacht, ná do neamhchlaontacht a ngníomhaíochtaí i ndáil le measúnú agus/nó fíorú.

5. Déanfaidh comhlacht dá dtugtar fógra, agus a phearsanra, na cúraimí tríú páirtí sa phróiseas lena ndéantar measúnú agus fíorú ar sheasmhacht feidhmíochta a chur i gcrích leis an oiread ionracais ghairmiúil agus is féidir agus leis an inniúlacht theicniúil is gá sa réimse i dtrácht, agus ní mór go mbeidh siad saor ó gach cineál brú agus meallta, de chineál airgeadais go speisialta, a d’fhéadfadh tionchar a imirt ar a mbreithiúnas nó ar thorthaí a ngníomhaíochtaí i ndáil le measúnú agus fíorú, go háirithe ó dhaoine nó ó ghrúpaí daoine a bhfuil leas acu i dtorthaí na ngníomhaíochtaí sin.

6. Beidh sé ar chumas comhlachta dá dtugtar fógra na cúraimí tríú páirtí uile a dhéanamh sa phróiseas lena ndéantar measúnú agus fíorú ar sheasmhacht feidhmíochta, ar cúraimí iad a shanntar dó i gcomhréir le hIarscríbhinn V agus ar tugadh fógra dó ina leith, cibé acu a dhéanfaidh an comhlacht féin dá dtugtar fógra na cúraimí sin nó cibé acu a dhéanfar thar a cheann agus faoina fhreagracht iad.

I dtaca le gach aon chóras lena ndéantar measúnú agus fíorú ar sheasmhacht feidhmíochta, agus i dtaca le gach cineál nó gach catagóir táirge foirgníochta, i dtaca leis na tréithe fíor-riachtanacha agus leis na cúraimí ar tugadh fógra dó ina leith, beidh fáil i gcónaí ag an gcomhlacht dá dtugtar fógra ar an méid seo a leanas:

(a) an pearsanra is ga agus a bhfuil eolas teicniúil acu agus a bhfuil leordhóthain de thaithí iomchuí acu d’fhonn cúraimí tríú páirtí a dhéanamh sa phróiseas lena ndéantar measúnú agus fíorú ar sheasmhacht feidhmíochta;

(b) an tuairisc is gá ar na nósanna imeachta a ndéanfar an measúnú feidhmíochta dá réir, lena n-áirithítear trédhearcacht agus cumas atáirgthe na nósanna imeachta seo. Beidh beartas agus nósanna imeachta cuí i bhfeidhm aige lena ndéanfar idirdhealú idir na cúraimí a dhéantar mar chomhlacht a dtugtar fógra dó agus gníomhaíochtaí eile;

(c) na nósanna imeachta is gá chun a chuid gníomhaíochtaí agus lena dtugtar aird chuí ar mhéid an fhiontair, ar an earnáil ina mbíonn sé ag feidhmiú, ar a struchtúr, ar chastacht theicneolaíocht an táirge a bheidh i gceist agus ar chineál an phróisis táirgthe, cibé acu an olltáirgeadh nó táirgeadh sraithe atá ann.

Beidh ag comhlacht dá dtugtar fógra na hacmhainní is gá chun na cúraimí teicniúla agus riaracháin a bhaineann leis na gníomhaíochtaí a dtugtar fógra dó ina dtaobh a dhéanamh ar bhealach iomchuí agus beidh teacht aige ar an trealamh nó ar na saoráidí uile is gá.

7. Beidh na tréithe seo a leanas ag an bpearsanra a bheidh freagrach as na gníomhaíochtaí a dhéanamh, ar gníomhaíochtaí iad ar tugadh fógra don chomhlacht ina leith:

(a) oiliúint mhaith theicniúil agus ghairme a chlúdóidh na cúraimí tríú páirtí uile sa phróiseas lena ndéantar measúnú agus fíorú ar sheasmhacht fheidhmíochta laistigh den raon feidhme cuí ar tugadh fógra don chomhlacht ina thaobh;

(b) eolas sásúil ar na ceanglais maidir leis na measúnuithe agus na fíoruithe a dhéanann siad agus údarás a dhóthain chun oibríochtaí den sórt sin a dhéanamh;

(c) eolas agus tuiscint iomchuí ar na caighdeáin chomhchuibhithe is infheidhme agus ar fhorálacha ábhartha an Rialacháin;

(d) an cumas is gá chun na deimhnithe, na taifid agus na tuarascálacha a tharraingt suas ionas go léireofar go ndearnadh na measúnuithe agus na fíoruithe.

8. Ráthófar neamhchlaontacht an chomhlachta dá dtugtar fógra, a luchta ardbhainistíochta agus a phearsanra measúnaithe.

Ní bhraithfidh luach saothair lucht bainistíochta ardleibhéal an chomhlachta dá dtugtar fógra ná pearsanra measúnaithe an chomhlachta sin ar líon na measúnuithe a dhéanfar ná ar thorthaí na measúnuithe sin.

9. Beidh polasaí árachais dliteanais ag an gcomhlacht dá dtugtar fógra seachas i gcás ina nglacfaidh an Ballstát dliteanas air féin i gcomhréir leis an dlí náisiúnta, nó i gcás ina mbeidh an Ballstát féin freagrach go díreach as an measnú agus/nó as an bhfíorú a dhéanfar.

10. Beidh de cheangal ar phearsanra an chomhlachta dá dtugtar fógra rúndacht ghairmiúil a urramú maidir leis an bhfaisnéis uile a gheofar agus a chuid cúraimí faoi Airteagal V á ndéanamh aige, ach amháin i ndáil le húdaráis inniúla riaracháin an Bhallstáit ina ndéanfar a chuid gníomhaíochtaí. Cosnófar cearta dílseánaigh.

11. Beidh an comhlacht dá dtugtar fógra páirteach i ngníomhaíochtaí ábhartha caighdeánaithe agus i ngíomhaíochtaí ghrúpa comhordaithe na gcomhlachtaí dá dtugtar fógra a bhunaítear leis an Rialachán seo, nó áiritheoidh sé go mbeidh a phearsanra measúnaithe ar an eolas fúthu, agus cuirfidh sé i bhfeidhm, mar threoir ghinearálta, na cinntí riaracháin agus na doiciméid a bheidh mar thoradh ar obair an ghrúpa sin.

Airteagal 44

Toimhde na comhréireachta

Más féidir le comhlacht dá dtugtar fógra agus a dtabharfar údarú dó cúraimí tríú páirtí a dhéanamh sa phróiseas lena ndéantar measúnú agus fioru ar sheasmhacht feidhmíochta a thaispeáint go bhfuil sé i gcomhréir leis na critéir a leagtar síos sna caighdeáin chomhchuibhithe ábhartha nó i gcodanna díobh, ar nithe iad a bhfuil a gcuid tagairtí foilsithe in Iris Oifigiúil an Aontais Eorpaigh, measfar go mbeidh na ceanglais a leagtar amach in Airteagal 43 á gcomhlíonadh aige a mhéid a chumhdaítear na ceanglais seo leis na caighdeáin chomhchuibhithe is infheidhme.

Airteagal 45

Fochuideachtaí agus fochonraitheoirí na gcomhlachtaí dá dtugtar fógra

1. I gcás ina ndéanfaidh comhlacht dá dtugtar fógra cúraimí sonracha a bhaineann le cúraimí tríú páirtí sa phróiseas lena ndéantar measúnú agus fíorú ar sheasmhacht feidhmíochta a ligean ar fochonradh, nó i gcás ina mbainfidh sé leas as fochuideachta, áiritheoidh sé go gcomhlíonfaidh an fochonraitheoir nó an fochuideachta na ceanglais a leagtar amach in Airteagal 43, agus cuirfidh sé an t-údarás a thugann fógra ar an eolas dá réir.

2. Beidh an comhlacht dá dtugtar fógra lánfhreagrach as na cúraimí a dhéanfaidh fochonraitheoir nó fochuideachta cibé áit ina mbeidh siad bunaithe.

3. Ní fhéadfaidh fochuideachta gníomhaíochtaí a dhéanamh, ná iad a ligean ar fochonradh, gan toiliú an chliaint.

4. Maidir leis na doiciméid ábhartha a bhaineann le measúnú ar cháilíochtaí aon fhochonraitheora nó an fhochuideachta agus na doiciméid a bhaineann leis na cúraimí a dhéanfaidh aon fhochonraitheoir nó an fochuideachta faoi Iarscríbhinn V, cinnteoidh an comhlacht dá dtugtar fógra go mbeidh siad ar fáil i gcónaí don údarás a thugann fógra.

Airteagal 46

Saoráidí a úsáid lasmuigh de shaotharlann tástála an chomhlachta dá dtugtar fógra

1. Ar iarraidh ón monaróir agus i gcás in mbeidh údar maith ann ar chúiseanna teicniúla, eacnmaíocha nó lóistíochúla, féadfaidh na comhlachtaí dá dtugtar fógra a chinneadh go ndéanfaidh siad na tástálacha dá dtagraítear in Iarscríbhinn V, maidir leis na córais lena ndéantar measúnú agus fioru ar sheasmhacht feidhmíochta 1+, 1 agus 3, nó go gcuirfidh siad iad á ndéanamh faoina maoirseacht, sna gléasraí monaraíochta ag úsáid trealamh tástála shaotharlann inmheánach an mhonaróra nó, le toiliú roimh ré an mhonaróra, i saotharlann sheachtrach ag úsáid trealamh tástála na saotharlainne sin.

Ba cheart go mbeadh comhlachtaí dá dtugtar fógra agus a mbeidh na tástálacha sin á ndéanamh acu ainmnithe go sonrach mar chomlachtaí atá inniúil le dul i mbun oibre in ionad eile lasmuigh dá saoráidí tástála creidiúnaithe féin.

2. Sula ndéanfaidh sé na tástálacha sin, fíoróidh an comhlacht dá dtugtar fógra cé acu a bheidh na ceanglais maidir leis an modh tástála á gcomhlíonadh agus déanfaidh sé meastóireacht ar na nithe seo a leanas:

(a) an bhfuil córas iomchuí calabrúcháin ag an trealamh tástála agus an bhféadfar inrianaitheacht na dtoisí a ráthú.

(b) an bhfuil cáilíocht thorthaí na tástála á háirithiú.

Airteagal 47

Iarraidh ar fhógra

1. Maidir le comhlacht a bheidh le húdarú chun cúraimí tríú páirtí a dhéanamh sa phróiseas measúnaithe agus fíoraithe ar sheasmhacht feidhmíochta, cuirfidh sé isteach iarraidh ar fhógra chuig údarás an Bhallstáit a thugann fógra ina bhfuil an comhlacht sin bunaithe.

2. In éineacht leis an iarraidh beidh tuairisc ar na gníomhaíochtaí a bheidh le déanamh, na nósanna imeachta um measúnú agus/nó um fhíorú a maíonn an comhlacht go bhfuil sé inniúil ina leith, mar aon le deimhniú creidiúnaithe, más ann dó, arna eisiúint ag an gcomhlacht náisiúnta creidiúnaithe de réir bhrí Rialachán (CE) Uimh. 765/2008, lena bhfianófar go bhfuil na ceanglais a leagtar síos in Airteagal 43 á gcomhlíonadh ag an gcomhlacht.

3. Más rud é nach féidir leis an gcomhlacht i dtrácht deimhniú creidiúnaithe a chur ar fáil, soláthróidh sé don údarás a thugann fógra an fhianaise dhoiciméadach uile is gá d’fhonn comhlíonadh na gceanglas a leagtar síos in Airteagal 43 a fhíorú, a aithint agus faireachán rialta a dhéanamh air.

Airteagal 48

Nós imeachta chun fógra a thabhairt

1. Ní thabharfaidh údaráis a thugann fógra aon fhógra do chomhlachtaí nach mbeidh na ceanglais a leagtar síos in Airteagal 43 á gcomhlíonadh acu.

2. Tabharfaidh siad fógra don Choimisiún agus do na Ballstáit eile go háirithe trí bhíthin na huirlise leictreonaí lena dtugtar fógra, arna forbairt agus arna riar ag an gCoimisiún.

Go heisceachtúil, sna cásanna sin a leagtar amach i bpoin